title: Antero Heikkinen

text: Antero Heikkinen toimi assistenttina Helsingin yliopistossa 1969–1976, hoiti apulaisprofessuuria 1976–1978 ja toimi apulaisprofessorina Joensuun yliopistossa 1979–1992 ja professorina vuodesta 1992. Heikkisen tuotanto on erittäin laaja ja monipuolinen. Hän on tutkinut muun muassa noituutta, koulutusta, urheilua ja liikuntaa, usein mikrohistoriallisesta näkökulmasta.


title: Antero Heikkinen

text: Kainuuta ja erityisesti Kuhmoa koskevista tutkimuksistaan Heikkinen on vastaanottanut Olaus Magnus -palkinnon 1991. Suomalaisen tiedeakatemian jäsen hän on vuodesta 1999 ja Suomen urheiluhistoriallisen seuran kunniajäsen vuodesta 2001.


title: Veli-Matti Saarinen

text: Veli-Matti Saarinen (s. 1960 Hämeenlinna) on filosofian tohtori ja suomalainen taiteen tutkija. Hän on väitellyt saksalaisesta varhaisromantiikasta Turun yliopistossa.


title: Veli-Matti Saarinen

text: Saarinen on kirjoittanut ylioppilaaksi 1979 Hämeenlinnan lyseosta, valmistunut filosofian kandidaatiksi 1993 Helsingin yliopistosta ja filosofian lisensiaatiksi 1998 Turun yliopistosta.


title: Helen Bjørnøy

text: Helen Oddveig Bjørnøy (s. 18. helmikuuta 1954 Ålesund) on norjalainen Sosialistisen vasemmistopuolueen poliitikko ja Norjan kirkon pappi. Hän toimi maansa ympäristöministerinä Stoltenbergin II hallituksessa 2005–2007; häntä edelsi tehtävissä Knut Arild Hareide ja seurasi Erik Solheim.


title: Helen Bjørnøy

text: Bjørnøy valmistui Det teologiske Menighetsfakultetistä 1980 ja sai pappisvihkimyksensä 1981. Politiikan ulkopuolella hän on muun muassa opettanut Lovisenberg diakonale høgskolessa ja toiminut Kirkens Bymisjonin pääsihteerinä. Hän oli Nei til EU -ryhmittymän varapuheenjohtaja vuonna 1994, ja hän on ollut Pressens Faglige Utvalgin jäsenenä. Hän oli vuonna 2004 ehdolla Oslon piispaksi. Vuonna 2008 hänestä tuli Norjan Planin pääsihteeri.


title: Helen Bjørnøy

text: Bjørnøy on naimisissa pappi Torstein Lalimin kanssa, ja hänellä on neljä lasta.


title: Elokuvamuisti

text: Elokuvamuisti on Katja Kallion vuonna 2007 julkaistu kirjoituskokoelma. Elokuva-aiheinen teos pohjautuu osittain "TV-maailma"-lehdessä julkaistuihin kolumneihin.


title: Nyatoh

text: Nyatoh on kauppanimi puulle, jota saadaan sapotillakasvien ("Sapotaceae") heimoon kuuluvan "Palaquium"-suvun lajeista. Puu kasvaa Kaakkois-Aasiassa, erityisesti Malesiassa, Indonesiassa ja Filippiineillä.


title: Robert Vișoiu

text: Robert Vișoiu (s. 10. helmikuuta 1996 Pitești, Romania) on romanialainen moottoriurheilija.


title: Robert Vișoiu

text: Vișoiu ajoi kartingia vuodesta 2003 alkaen, kunnes hän siirtyi Formula Abarth -sarjaan vuonna 2011. Hän voitti Euroopan Formula Abarth -sarjassa kaksi kilpailua sijoittuen sarjan neljänneksi ja Italian Formula Abarth -sarjassa yhden kilpailun sijoittuen sarjan kuudenneksi. Hän ajoi samana vuonna Aasian Formula Pilota China -sarjassa neljä kilpailua sijoittuen kahdesti palkintokorokkeelle.


title: Robert Vișoiu

text: Vuonna 2012 Vișoiu kilpaili GP3-sarjassa Jenzer Motorsport -tallissa. Hän keräsi 24 pistettä ja saavutti yhden palkintokorokesijan sijoittuen loppupisteissä 14:ksi. Samana vuonna Vișoiu kilpaili Italian Formula 3 -sarjassa voittaen yhden kilpailun sijoittuen sarjan yhdeksänneksi. Vuonna 2013 Vișoiu jatkoi GP3:ssa siirtyen MW Arden -talliin ottaen voitot Valencian ja Unkarin sprinttikilpailuista. Loppupisteissä hän sijoittui sarjan 12:ksi. Samana vuonna hän kilpaili myös Auto GP World Series -sarjassa saavuttaen parhaimmillaan kaksi kolmossijaa sijoittuen loppupisteissä kahdeksanneksi. Vișoiu jatkoi Ardenilla vuonna 2014. Hän saavutti yhden kolmossijan ja 21 pistettä sijoittuen sarjan 13:ksi.


title: Robert Vișoiu

text: Vuonna 2015 Vișoiu siirtyi GP2-sarjaan ajaen Rapax-tallissa. Hän saavutti kauden aikana 20 pistettä ja sijoittui sarjan loppupisteissä 17:ksi. Vișoiu teki paluun kaudella 2017 Formula 2-sarjassa ajaen seitsemän kilpailuviikonloppua Campoksella.


title: Harald Scavenius

text: Harald Roger Erik Julius Christian de Scavenius (1873 – 24. huhtikuuta 1939) oli tanskalainen poliitikko ja diplomaatti. Hän toimi maansa ulkoministerinä vuosina 1920–1922; häntä edelsi Otto Scavenius ja seurasi Christian Cold. Hän oli aiemmin toiminut suurlähettiläänä Venäjälle.


title: Harald Scavenius

text: Scavenius oli jyrkkä antikommunisti ja vastusti Neuvostoliiton diplomaattista tunnustamista. Schleswigin kansanäänestysten yhteydessä hän kannatti vain tanskalaisenemmistöisten alueiden palauttamista Tanskalle.


title: Jørgen Sønstebø

text: Jørgen Sønstebø (13. helmikuuta 1922 Bø, Telemark – 29. kesäkuuta 2013) oli norjalainen Kristillisen kansanpuolueen poliitikko. Hän istui Suurkäräjien jäsenenä Telemarkista vuosina 1973–1985; hän oli vuoteen 1977 kristillisdemokraattien whip. Kunnallisvaltuustoon hän pääsi ensi kertaa Gjerpenissä vuonna 1959, ja myöhemmin hän pääsi Skienin ja Kviteseidin valtuustoihin. Hän toimi valtuutettuna Kviteseidissa vuoteen 1995. Hän istui myös Telemarkin lääninvaltuustossa vuosina 1963–1965. Sønstebø työskenteli muun muassa maanviljelijänä ja nimismiehenä. Lisäksi hän toimi helluntaikirkossa. Hänelle myönnettiin Deltagermedaljen (1945) ja hopeinen Kuninkaan ansiomitali (1989).


title: Atlantic City (täsmennyssivu)

text: Atlantic City voi viitata:


title: Pappi, lukkari, talonpoika, vakooja (elokuva)

text: Pappi, lukkari, talonpoika, vakooja () on vuonna 2011 ensi-iltansa saanut Tomas Alfredsonin ohjaama elokuva. Elokuvan ovat käsikirjoittaneet Bridget O'Connor ja Peter Straughan. Se perustuu John le Carrén samannimiseen romaaniin vuodelta 1974. Elokuvan pääosissa näyttelevät Gary Oldman, Colin Firth, Tom Hardy, John Hurt, Toby Jones, Mark Strong, Benedict Cumberbatch ja Ciarán Hinds. Se sijoittuu kylmän sodan aikakaudelle, 1970-luvun Lontooseen, jossa päähenkilö George Smiley (Gary Oldman) saa tehtäväkseen etsiä käsiinsä Britannian tiedustelupalvelussa työskentelevän neuvostoliittolaisen kaksoisagentin.


text: BBC on tuottanut vuonna 1979 Le Carrén romaaniin pohjautuvan minisarjan "Tinker, Tailor, Soldier, Spy"


text: Alfredson on Helsingin Sanomien Pertti Avolan mukaan sijoittanut elokuvaan sormenjälkiä ja viestejä. Sen alkukohtauksessa soitetaan Jussi Björlingin esittämä kansallisromanttinen laulu "Siunattu maa". Elokuvan tapahtumapaikkoja on muutettu jonkin verran, muun muassa verilöyly on siirretty alkuteoksen Prahasta Budapestiin, josta löytyi sopivampi kahvila. Elokuva on harmaudessaan ja vähäeleisyydessään vaikuttava, ja sen hienous piilee yksityiskohdissa.


text: Suomen Kuvalehden Kalle Kinnuselta elokuva saa erityistä kiitosta ajankohdan tunnelman luomisessa. Se lähtee pienistä asioista, kuten Smileyn silmälaseista, jotka Oldman löysi Yhdysvalloissa käydessään. Niistä tehtiin useita kopioita. Epookin luomisessa ei ole käytetty osoittelevia viittauksia, "mikään ei tunnu keinotekoiselta, vaikka kaikki on lavastusta", kuten kriitikko sanoo. Lontoossa on paljon vanhoja rakennuksia, mutta niiden ulkonäkö on vuosikymmenien mittaan muuttunut ja lisäksi kuvauslupien saanti on toisinaan vaikeaa, siksi maisemia on luotu tietokoneella rakentamalla esimerkiksi vanhoista valokuvista ja studiossa kuvatut näyttelijät lisätään jälkikäteen oikeisiin paikkoihin.


text: "Pappi, lukkari, talonpoika, vakooja" sai parhaan brittiläisen elokuvan ja parhaan sovitetun käsikirjoituksen BAFTA-palkinnon vuonna 2012 ja oli lisäksi ehdolla yhdeksän muun palkinnon saajaksi. Elokuva oli myös ehdokkaana kolmessa Oscar-palkintosarjassa, joista merkittävin oli Gary Oldmanin parhaan miespääosan Oscar-ehdokkuus.


title: SomBy

text: SomBy on pohjoissaamenkielinen rockyhtye. Sombyn nimi tulee Vuotsossa olevasta paikasta, nimeltä Sompio, joka on vanhoissa kartoissa nimellä Sombioby, josta nimi on lyhennetty Sombyksi. Yhtyeen jäsenet ovat Miira Suomi, Milla Pulska, Unna-Maari Pulska, Oula Guttorm ja Juho Kiviniemi. SomByn esikoisalbumi "Álas eana" ilmestyi 2010.


title: SomBy

text: SomBy perustettiin Vuotsossa 2004. Vuonna 2007 yhteeseen liittyivät basisti ja kitaristi Inarista. Vuonna 2008 yhtye solmi sopimuksen Tuupa Recordsin kanssa ja julkaisi EP:n "Čáhppes Lasttat".


title: SomBy

text: Vuonna 2009 SomBy voitti kappaleella ”Ii iđit vel” Sámi Grand Prix -kilpailun Norjassa sekä Euroopan kielivähemmistöjen laulukilpailun Liet-Lávlutin Alankomaissa. Voitto saavutettiin kappaleella Ii idit vel eli suomenkieleen käännettynä Ei aamua vielä.


title: SomBy

text: Esikoisalbumin single ”Ii iđit vel” nousi julkaisuviikollaan joulukuussa 2009 Suomen singlelistan sijalle yhdeksän.


title: SomBy

text: SomBy sai vuonna 2009 Saamelaiskäräjien kulttuuripalkinnon, jonka luovutti kulttuuriministeri Stefan Wallin. Saamelaiskäräjien kulttuurilautakunta totesi yhtyeen edistävän musiikillaan luovaa saamelaiskulttuuria. Lisäksi yhtye on saamallaan huomiolla edistänyt saamen kieltä sekä sen tunnettavuutta.


title: Heikki Kyösola

text: Heikki Juhani Kyösola (26. tammikuuta 1945 Turku – 4. tammikuuta 2012 Tampere) oli suomalainen yleisurheilija, joka menestyi parhaiten kymmenottelussa ja kolmiloikassa. Hän edusti urheilu-urallaan Rantasalmen Urheilijoita, Lahden Ahkeraa ja helsinkiläistä Viipurin Urheilijoita.


title: Heikki Kyösola

text: Kyösola edusti Suomea kymmenottelussa Rooman EM-kilpailuissa 1974, joissa hän sijoittui 14:nneksi pistein 7315. Hän voitti kymmenottelun Suomen mestaruuden vuosina 1973 ja 1974 ja saavutti kolmiloikassa SM-hopeaa 1971. Lisäksi hän voitti 4×400 metrin viestinjuoksun SM-pronssia vuonna 1973. Maaotteluissa Kyösola edusti Suomea kolmiloikassa neljästi ja kymmenottelussa kerran.


title: Heikki Kyösola

text: Kolmiloikassa Kyösolan ennätys oli Oulussa 25. heinäkuuta 1971 hypätty 15,92 metriä. Kymmenottelussa Kyösolan ennätys 7689 (7831) pistettä syntyi Kuusankoskella 1. heinäkuuta 1973. Tulos rikkoi Kyösolan Hannu-veljen lähes kaksi vuotta vanhan Suomen ennätyksen. Uusi ennätys kesti myös lähes kaksi vuotta.


title: Heikki Kyösola

text: Kyösola työskenteli liikunnan ja terveystiedon lehtorina. Hänen kaksoisveljensä Hannu Kyösola oli myös kymmenottelun arvokisaedustaja, SE-mies ja Suomen mestari. Kyösola menehtyi 66-vuotiaana Tampereen yliopistollisessa sairaalassa 4. tammikuuta 2012.


title: Maan tapa (albumi)

text: Maan tapa on rap-artisti Palefacen viides pitkäsoitto, joka julkaistiin 25. huhtikuuta 2012. Albumi sijoittui Suomen virallisen albumilistan kärkeen julkaisuviikollaan (18/2012). "Maan tapa" pysyi Suomen virallisella albumilistalla yhteensä 7 viikkoa, joista 4 ensimmäistä viikkoa kymmenen myydyimmän albumin joukossa. Kappaleista "Miten historiaa luetaan?" ja "Ikivanhat tekosyyt" on tehty myös musiikkivideo.


title: Uukuniemeläisyys

text: Uukuniemeläisyys on 1800- ja 1900-lukujen taitteessa syntynyt Suomen evankelis-luterilaisen kirkon herätysliike, joka vaikutti Kaakkois-Suomessa. Liikkeen keskeisiin hahmoihin kuului horrossaarnaaja Helena Konttinen. Liikkeen perintöä jatkaa nykyään Parikanniemisäätiö.


title: Uukuniemeläisyys

text: Uukuniemellä vaikutti 1800-luvulla sekä renqvistiläisyys että herännäisyys, joilla kummallakin oli vaikutuksensa myöhemmin syntyneeseen liikkeeseen. Uukuniemeläisen herätyksen on katsottu alkaneen Niukkalan kylän ahoseuroista vuonna 1886. Merkittävinä saarnaajina toimivat Paavo Sihvonen ja Olli Hälvä. Yli kymmenen vuotta ennen Helena Konttista he kiersivät Uukuniemen kyliä käyden myös naapuripitäjissä. Kirkkoneuvosto antoi heille saarnakiellon, jota he eivät kuitenkaan noudattaneet. Eräissä seuroissa kieltoa aiottiin aluksi noudattaa, mutta silloin Olli Hälvä totesi puhujapöydän takaa Paavo Sihvoselle: ""tule pois Paavo puhumaan, Jumalaa meidän tulee totella enemmän kuin rovastia.""


title: Uukuniemeläisyys

text: Vuoden 1905 lopulla he kuulivat Helena Konttisesta, joka oli saarnannut horroksessa ja tiennyt ihmisten asioita. Sihvonen ja Hälvä menivät tapaamaan Konttista ja seurauksena oli ystävystyminen, joka kehittyi parissa vuodessa läheiseksi työtoveruudeksi. Tämä vaikutti liikkeeseen voimistavasti, ja se levisi Konttisen ja muiden saarnaajien ansiosta moniin Kaakkois-Suomen seurakuntiin, koskettaen jopa kokonaisia kyliä. Toiminta myös järjestäytyi, kun Väinö Hoikka osti Konttisilta Parikanniemen Uukuniemen eteläosasta ja rakennutti sinne orpokodin vuonna 1915. Vuonna 1917 perustettiin sitä hallinnoimaan Parikanniemen Orpokotiyhdistys ry. Paavo Sihvosen sanottiin julistaneen lakia eli herätteli ihmisissä tarvetta evankeliumille, kun taas Olli Hälvä oli evankeliumin mies, joka lohdutti ja julisti syntejä anteeksi. Molemmat miehet rukoilivat myös sairaiden puolesta. Helena Konttinen puolestaan selitti horrostilassa sanaa ja paljasti kuulijoidensa salaisiakin asioita. Toiminta oli karismaattista, mutta siitä huolimatta suhteet muihin vastaavia ilmiöitä omaaviin ryhmiin, kuten helluntailaisuuteen, olivat vaikeat.


title: Uukuniemeläisyys

text: Helena Konttisen kuoltua 1916 uukuniemeläisyydestä tuli joukkoliike. Tähän vaikutti erityisesti Olli Hälvän serkku Juho Hälvä, jolla oli erityiset julistajanlahjat. Lisäksi orpokodin valmistuminen oli antanut liikkeelle eräänlaisen tukikohdan. Sen yhteyteen rakennettiin rukoushuone ja siellä alettiin pitää pian perinteeksi muodostuvia 'orpokodin juhlia'. Tässä yhteydessä lähti liikkeelle useita julistajia ja seuratoiminta laajeni. Juho Hälvä oli kuitenkin liikkeen piirissä vain muutaman vuoden, ja 1920-luvun alussa liikkeen kasvu hidastui, ollen jatkossa hyvin tasaista.


title: Uukuniemeläisyys

text: Orpokodin juhlia järjestettiin orpokodin luona aina sotiin asti, jolloin se jäi rajan taakse. Tämän jälkeen juhlia alettiin viettää Saaren kirkossa. Orpokoti siirtyi puolestaan Ristiinaan. Vuonna 1952 saatiin lahjoituksena Vanha-Tuusjärven kartano Heinolasta, jonne perustettiin palvelukoti. Vuonna 1967 Orpokotiyhdistys muutettiin Parikanniemisäätiöksi, jonka tehtäväksi tuli vaalia uukuniemeläisen herätyksen perintöä. 1960-luvulla liikkeen kannatusta mainitaan olleen yhdeksässä kaakkoissuomalaisessa seurakunnassa rajan tuntumassa. Kannatusalue muodosti melko yhtenäisen ryhmän Kiteeltä Rautjärvelle.


title: Uukuniemeläisyys

text: Liikkeellä ei omasta mielestään ole mitään omaa erityistä oppia. Alkuaikoinakin suhde kirkon virkaan ja seurakunnan järjestykseen oli myönteinen, vaikkakaan ei ongelmaton. Herätyksen julistukseen on kuulunut alusta asti perinne, että mennään sinne minne kutsutaan, eli lähtökohtana on paikallisten kutsu julistamaan. Jumalan sanan julistamisen ei katsota tuottavan hedelmää, ellei Jumala itse ole valmistanut kuulijaa vastaanottamaan pelastuksen.


title: Uukuniemeläisyys

text: Säätiö omistaa Parikanniemen lastenkodin Ristiinassa.Liike järjestää vuosittain elokuussa orpokotijuhlat Saaren kirkolla, joihin kuuluvat virrenveisuu, puheenvuorot, raamattutunnit, yhteinen rukous sekä ehtoollinen. Säätiöllä on myös julistustyöntekijöitä evankelioimis- ja sananjulistustoimintaa varten. Nämä järjestävät seurakuntavierailuja, kotiseuroja sekä raamattu- ja yhteyspäiviä. Liikkeen kannatus siirtyy pääasiassa vanhemmilta lapsille ja sen kannatusyhdistykseen kuului vuonna 2014 noin 1200 jäsentä.


title: Uukuniemeläisyys

text: Säätiöllä on palveluksessaan noin 30 henkilöä. Sillä on oma tiedotuslehti "Kontti", joka ilmestyy neljä kertaa vuodessa. Vuodesta 2012 lähtien Säätiön toiminnanjohtajana on ollut aiemmin Savonlinnan kristillisen opiston rehtorina toiminut Teuvo V. Riikonen.


title: 12,7×99 mm NATO

text: 12,7×99 mm NATO tai .50 Browning Machine Gun (.50 BMG) on Browning M2 -konekivääriin suunniteltu suurikaliiperinen patruuna. Se kehitettiin 1910-luvulla, mutta otettiin käyttöön vasta 1921. Sitä käytetään nykyään pitkän kantaman tarkkuuskivääreissä ja konekivääreissä. John Browning kehitti patruunan ensimmäisen maailmansodan ilmatorjuntaa varten.


title: Jarmo Puskala

text: Jarmo Puskala (s. 20. marraskuuta 1981) on suomalainen elokuvakäsikirjoittaja. Hän on "Iron Sky" -elokuvien alkuperäisidean keksijä ja yksi "" -elokuvan käsikirjoittajista. Puskala oli Vasemmistoliiton ehdokkaana kevään 2011 eduskuntavaaleissa sekä paikallisissa vaaleissa. .


title: Janel Moloney

text: Janel Moloney (s. 3. lokakuuta 1969 Woodland Hills, Kalifornia) on yhdysvaltalainen näyttelijä. Hänet tunnetaan roolistaan "West Wing" -televisiosarjan Donnatella ”Donna” Mossina, Valkoisen talon apulaiskansliapäällikkö Josh Lymanin avustajana. Vuosina 2002 ja 2004 Moloney oli ehdolla Emmy-palkinnon saajaksi kategoriassa paras naissivuosa draamasarjassa.


title: Janel Moloney

text: Ennen televisionäyttelijän uraansa Moloney opiskeli näyttelemistä Los Angelesissa ja sitä aiemmin New Yorkin osavaltionyliopistossa, jossa hänen opintonsa jäivät kesken 1989. Moloney esiintyi 1990-luvulla useissa televisioelokuvissa ja sai pieniä rooleja myös valkokangaselokuvissa. "West Wing" -sarjassa hän alkoi näytellä 1999. Vuonna 2005 valmistuneessa tv-elokuvassa "Amber Frey: Witness for the Prosecution" Moloney esitti Amber Freytä.


title: Janel Moloney

text: Televisiotyön lisäksi Moloney on näytellyt Off Broadway -teatterinäytelmissä. Sellaisessa hän esiintyi ensimmäisen kerran ollessaan mukana näytelmässä "100 Saints You Should Know" vuonna 2007.


title: Yöpartio (vuoden 1984 elokuva)

text: Yöpartio ("Night Patrol") on vuonna 1984 ensi-iltansa saanut komediaelokuva. Sen pääosia esittävät Linda Blair, Pat Paulsen, Billy Barty, Murray Langston, Pat Morita, Andrew Dice Clay ja Jaye P. Morgan. Elokuvan on ohjannut Jackie Kong. Elokuva voitti Razzie-palkinnon huonoimmasta naispääosasta.


title: Yöpartio (vuoden 1984 elokuva)

text: "Video-oppaassa" vuodelta 1994 Bello Romano kutsuu elokuvaa ”huonoksi huonoksi elokuvaksi” ja antaa sille varmemmaksi vakuudeksi yhden tähden viidestä, mikä vastaa sanallista arviota ”huono”. "VideoHound’s Golden Movie Retriever" antaa elokuvalle tähtien sijasta alimman arvosanansa ”Woof!”.


title: Time Lock

text: Time Lock (televisioesityksessä käytetty nimeä "Aikalukko") on vuonna 1957 kuvattu trilleri. Elokuvan pääosia esittävät Robert Beatty, Lee Patterson, Betty McDowall, Vincent Winter, Robert Ayres, Alan Gifford, Larry Cross ja Sandra Francis. Sean Connery tekee elokuvassa cameoroolin hitsaajana. Elokuvan on ohjannut Gerald Thomas. Elokuvassa nuori poika jää vahingossa kassaholvin vangiksi ja muilla on vain 10 tuntia aikaa pelastaa hänet ennen hapen loppumista.


title: HMS Duchess (D154)

text: HMS Duchess (viirinumero D154) oli Britannian kuninkaallisen laivaston Daring-luokan hävittäjä. Se lainattiin vuonna 1964 Australialle, joka lunasti aluksen vuonna 1972.


title: HMS Duchess (D154)

text: "HMS Duchess" tilattiin John I. Thornycroft and Companylta Woolstonista. Aluksen köli laskettiin 8. heinäkuuta 1948, ja alus laskettiin vesille 9. huhtikuuta 1951 kumminaan neljännen merilordin, vara-amiraali Mountbattenin puoliso, kreivitär Mountbatten of Burma. Alus valmistui 23. lokakuuta 1952.


title: HMS Duchess (D154)

text: "HMS Duchess" liitettiin palvelukseen otettaessa Kotilaivastoon. Se palveli syyskuusta 1954 heinäkuuhun 1955 Välimeren laivastossa. Alus saattoi vuoden 1954 lopulla "HMY Britanniaa" kuningatar Elisabetin ja prinssi Philipin maailmanympärimatkan viimeisellä osuudella. Alus palasi vuonna 1956 Välimerelle Suezin kriisin aikana. Se palveli tämän jälkeen Käukoidän laivaston strategisena reservinä. "HMS Duchess" päätettiin vuonna 1964 lainata Australialle, kun sen Australian laivastossa palvellut sisaralus "HMAS Voyager" oli tuhoutunut kolaroituaan lentotukialus "HMAS Melbournen" kanssa.


title: HMS Duchess (D154)

text: "HMS Duchess" saapui 19. huhtikuuta 1964 Sydneyyn miehitettynä Australian ja Britannian kuninkaallisten laivastojen henkilöstöllä. Viikkoa myöhemmin alus siirrettiin Williamstownin laivastontelakalle huollettavaksi, ja se otettiin telakalla ollessaan Australian laivaston palvelukseen 8. toukokuuta 1964 ensimmäisenä päällikkönään Ian Burnside. Miehistössä olleet Britannian kuninkaallisen laivaston miehet palasivat Britanniaan.


title: HMS Duchess (D154)

text: Alus palasi telakalta 20. marraskuuta, jonka jälkeen se siirtyi uuteen tukikohtaansa Sydneyyn. Alus saapui tukikohtaansa 22. marraskuuta aloittaen kouluttautumisen ensimmäiseen palvelustehtäväänsä, joka alkoi 19. tammikuuta 1965. Se saapui 6. helmikuuta Singaporeen vapauttaen "HMAS Vampiren" palaamaan Australiaan. "Duchess" aloitti ensimmäisen partiomatkansa 11. helmikuuta Malakansalmessa Pulau Jarakin edustalla ja Singaporensalmessa palaten Singaporeen 24. helmikuuta.


title: HMS Duchess (D154)

text: "HMS Duchess" oli Malesian aluevesillä Indonesian ja Malesian välisen sodan aikana vuosina 1965–1966. Alus jatkoi palvelustaan neljän vuoden laina-ajan jälkeen, ja Australian hallitus lunasti aluksen vuonna 1972.


title: HMS Duchess (D154)

text: Alus siirrettiin vuoden 1973 alussa telakalle modernisoitavaksi, jonka aikana osa aluksen aseista poistettiin ja sille rakennettiin koululaivan edellyttämiä luokkatiloja. Se palasi palvelukseen elokuussa 1974 ja aloitti ensimmäisen koulutuspurjehduksensa vuoden 1975 alussa. Alus vieraili Lounais-Australiassa ja Uudessa-Seelannissa. Se teki tämän jälkeen koulutuspurjehduksia ainakin vuoden 1975 lopulla, 1976 ja 1977.


title: HMS Duchess (D154)

text: Alus poistettiin palveluksesta syyskuussa 1977 ja alusluettelosta 24. lokakuuta. Alus myytiin romutettavaksi 7. toukokuuta 1980, ja se lähti 9. heinäkuuta hinattuna Sydneystä kohti Taiwania.


title: HMS Cassandra (R62)

text: HMS Cassandra (viirinumero R62) oli Britannian Kuninkaallisen laivaston Ca-luokan hävittäjä.


title: HMS Cassandra (R62)

text: Alus tilattiin 16. helmikuuta 1942 Yarrow and Companyltä Scotstounista nimellä "HMS Tourmaline" osana 11. hätälaivuetta (). Aluksen nimi vaihdettiin marraskuussa 1942, kun amiraliteetin päätti nimetä perustettavana olleen laivueen alukset Ca-alkuisin nimin. Sen köli laskettiin 30. tammikuuta 1943 ja alus laskettiin vesille 29. marraskuuta 1943 "HMS Cassandrana". Alus valmistui 28. heinäkuuta 1944.


title: HMS Cassandra (R62)

text: "HMS Cassandra" aloitti 26. heinäkuuta 1944 vastaanottotestit, joiden päättymisen ja varustamisen jälkeen alus siirtyi elokuussa Scapa Flowhun koulutukseen osana Kotilaivastoa. Se liittyi Kotilaivaston 7. hävittäjälaivueeseen, jonka mukana alus suojasi raskaita pinta-aluksia ja valvoi luoteisen reitin () sekä Pohjanmeren merenkulkua.


title: HMS Cassandra (R62)

text: Alus suojasi 23. lokakuuta lentotukialus "HMS Implacablea" ja risteilijä "HMS Bellonaa" yhdessä "HMS Venuksen", "HMS Scourgen", "HMS Savagen", "HMS Verulamin", "HMS Capricen", "HMS Zambesin" ja "HMS Cambrianin" kanssa tukialuskoneiden iskiessä Sørreisaan ja Bardufossiin ja Tromssan lähistöllä piileskelevän Saksan laivaston taistelulaivan "Tirpitzin" kuvatiedustelun aikana. "HMS Cassandra" erkani 31. lokakuuta osastosta saattaakseen "SS Empress of Australiaa", joka kuljetti liittoutuneiden Normandiassa vangitsemia neuvostokansalaisia Neuvostoliittoon.


title: HMS Cassandra (R62)

text: Alus kohtasi 2. marraskuuta "SS Empress of Australian" ja sitä suojanneet "HMS Berwickin", "HMS Campanian", "HMS Cambrian", "HMS Capricen", "HMS Saumarezin", "HMS Scourgen" ja "HMS Serapiksen". Osasto muodosti saattueen JW61A. Alus aloitti 11. marraskuuta kotimatkan Kuolan niemimaalta Clydeen saman osaston mukana.


title: HMS Cassandra (R62)

text: "HMS Cassandra" liittyi 1. joulukuuta Kuolaan matkanneeseen saattueeseen JW62 "HMS Bellonan", "HMS Campanian", "HMS Nairanan", "HMS Caesarin", "HMS Cambrianin", "HMS Capricen" sekä 17. hävittäjälaivueen "HMS Onslow’n", "HMS Offan", "HMS Onslaughtin", "HMS Oribin" ja "HMS Orwellin" kanssa. Alus teki 10. joulukuuta sukellusveneentorjuntamatkan sukellusveneiden kokoontumispaikalle ja liittyi sen jälkeen palaavaan saattueeseen RA62. Seuraavana päivänä alukseen osui Saksan laivaston sukellusveneen U-365 laukaisema torpedo, joka tuhosi aluksen keulaosan ja surmasi miehistönjäseniä. Fregatti "HMS Bahamas" hinasi vaurioituneen aluksen takaisin Kuolaan.


title: HMS Cassandra (R62)

text: Alus siirrettiin 5. tammikuuta 1945 telakalle Murmanskissa. Huhtikuussa se aloitti matkan Britteinsaarille, jossa se siirrettiin telakalle. Alus palasi palvelukseen vasta Japanin antauduttua ja toisen maailmansodan päätyttyä.


title: HMS Cassandra (R62)

text: Alus palveli Välimerellä ja Intian valtamerellä ennen paluutaan Britteinsaarille, jossa se poistettiin palveluksesta. Se oli reservissä, kunnes alus päätettiin modernisoida. Palvelukseen palattuaan "HMS Cassandra" siirrettiin Kaukoitään ja Välimerelle, joissa se palveli vuoden 1966 palveluksesta poistoonsa saakka.


title: HMS Cassandra (R62)

text: Alus oli Portsmouthin reservissä, kun se sijoitettiin poistolistalle. Alus myytiin BISCOlle romutettavaksi. Alus saapui 28. huhtikuuta 1967 hinattuna T. W. Wardille Inverkeithingiin romutettavaksi.


title: Paluu helvetistä (vuoden 1985 elokuva)

text: Paluu helvetistä ("Savage Island") on vuonna 1985 ensi-iltansa saanut toimintadraama, joka kertoo smaragdikaivokselle vangitusta orjasta, joka aloittaa vallankumouksen muiden orjien kanssa. Elokuvan pääosia esittävät Linda Blair, Leon Askin, Penn Jillette, Anthony Steffen, Ajita Wilson, Cristina Lay, Stelio Candelli, Luciano Rossi ja Aldo Minandri. Elokuvan on ohjannut Nicholas Beardsley. Elokuva voitti Razzie-palkinnon huonoimmasta naispääosasta.


title: Paluu helvetistä (vuoden 1985 elokuva)

text: "Video-oppaassa" vuodelta 1994 Bello Romano kutsuu elokuvaa halvaksi ja törkeäksi eksploitaatioksi, jossa pääosaan merkitty Linda Blair esiintyy vain muutaman minuutin. Hän antaa elokuvalle yhden tähden viidestä, mikä vastaa sanallista arviota ”huono”.


title: Best of Times

text: Best of Times on vuonna 1981 julkaistu komediaelokuva. Elokuvan pääosia esittävät Crispin Glover, Julie Piekarski, Jill Schoelen, Nicolas Cage, Mark Copage, Kevin Cortes ja Betty Glover. Elokuvan on ohjannut Don Mischer.


title: Paatova

text: Paatova () on kylä Leningradin alueen Hatsinan piirin Possatan kunnassa Venäjällä. Se sijaitsee Ortesjoen rannalla 31 kilometriä Hatsinasta etelään ja 2,5 kilometriä Possatasta lounaaseen. Kylän ohi kulkee Pietarin ja Pihkovan välinen M20-valtatie. Asukkaita on 1500 henkeä (vuonna 2010). Paatova on kunnan toiseksi suurin asutuskeskus.


title: Paatova

text: Kylä mainitaan ensimmäisen kerran Novgorodin Vatjan viidenneksen verokirjassa vuonna 1499/1500. 1800-luvun alussa se kuului dekabristi Kondrati Rylejevin äidille ja myöhemmin Nabokovin suvulle. Kylän asukkaat olivat venäläisiä.


title: Paatova

text: Nykyään Paatova koostuu toisen maailmansodan jälkeen rakennetuista omakotitaloista sekä viisikerroksisista kerrostaloista. Kylässä toimii Oredež-maatalousyrityksen suurkanala. Palveluja ovat lastentarha, kulttuuri- ja vapaa-ajankeskus, kirjasto, lääkärin vastaanotto, posti ja kauppa. Lähistöllä sijaitsee suuri puutarhapalsta-alue. Nähtävyyksiin kuuluvat Rylejevin syntymäkartanon jäännökset muistomerkkeineen.


title: Vekarateatteri

text: Vekarateatteri on Keravalla toimiva opetusteatteri. Teatteri perustettiin vuonna 1990 ja ensimmäiset ohjaajat olivat näyttelijäpariskunta Simo ja Ulla-Sisko Tamminen. Vuodesta 1996 Vekarateatterin kotinäyttämö on ollut Keravan teatteritalo. Teatteritalolla toimii myös yksi Suomen vanhimmista harrastajateattereista, Keravan Teatteri.


title: Vekarateatteri

text: Vekarateatterin toiminnanjohtajana on vuodesta 2010 lähtien toiminut teatteri-ilmaisun ohjaaja Marko Kokko. Vekarateatteri järjestää teatteriopetusta 6-15 -vuotiaille yhdeksässä ikäryhmässä. Tämän jälkeen harrastusta voi jatkaa Keravan Nuorisoteatterissa sekä Vekarateatterin aikuisryhmässä.


title: Vekarateatteri

text: Opetustoiminnan lisäksi Vekarateatteri on tuottanut kesäteatteriesityksiä vuodesta 1997 Keravan kartanon kesäteatterissa.


title: Zarqa (joki)

text: Zarqa tai nykyarabiaksi Nahr ez-Zarqa on Jordaniin laskeva joki, joka on aikaisemmin tunnettu hepreankielisellä nimellä Jabbok, jota käytetään edelleen useissa kielissä.


title: Zarqa (joki)

text: Joki alkaa lähes 800 metrin korkeudessa Ain Ghazalin lähteestä, joka sijaitsee Ammanista koilliseen, juoksee aluksi pohjoiseen ja sitten länteen. Se virtaa Jordanin itäpuolella syvässä ja leveässä laaksossa keskimäärin 355 metriä merenpinnan alapuolella, seudun tiheimmin asutettujen (keskimäärin 221 henkeä km2) ja teollistuneimpien alueiden halki. Zarqa yhtyy Jordaniin Gennesaretinjärven ja Kuolleenmeren välissä.


title: Zarqa (joki)

text: Jokea säännöstellään vuonna 1970 valmistuneella padolla, jota korotettiin vuonna 1987. Joen vettä käytetään runsaasti kaupunkien vesihuoltoon, kasteluun ja teollisuuden tarpeisiin. Pahasti saastuneen joen veden laatu on heikentynyt entisestään siihen johdetuista kotitalouksien ja teollisuuden jätevesistä, joita joutuu täysin käsittelemättöminä jokeen. Joen virtaama muodostuu jo luontaisestikin vähävetisinä kesäkuukausina suurelta osin näistä vesistä. Zarqa-joen entistäminen onkin yksi Jordanian ympäristöministeriön tärkeimmistä tehtävistä.


title: Zarqa (joki)

text: Joesta käytetään useita nimiä, joista Jabbok esiintyy jo Raamatussa. Esimerkiksi ensimmäisessä Mooseksenkirjan luvun 32 jakeissa 22-32 kerrotaan, kuinka Jaakob taisteli tuntemattoman miehen kanssa Jabbokin kahluupaikalla. Erilaisten kirjoitusasun muunnosten lisäksi Nahr ez-Zarqaa tarkoitetaan Jabbokin lisäksi nimillä Seil ez Zarqa, Wadi Ain Ghazal, Wadi Zerka, Wadi `Ayn Ghazal ja Wadi az Zarqa' muunnoksineen.


title: Zarqa (joki)

text: Zarqa-joen geologiseksi iäksi oletetaan noin 30 miljoonaa vuotta. Seutu on kuivaa ja enimmäkseen viljeltyä, mutta jonkin verran esiintyy luontaisesti harvaa piikkipensaskasvustoa. Joen varrelta on löydetty runsaasti meripihkaa, josta löydetyt eläinten ja kasvien jäänteet kertovat alueella aikoinaan vallinneista trooppisista oloista sekä runsaasta eläin- ja kasvikunnasta.


title: Kimppakyyti (elokuva)

text: Kimppakyyti (engl. "Carpool") on vuonna 1996 julkaistu yhdysvaltalainen komediaelokuva. Elokuvan pääosia esittävät David Paymer, Tom Arnold, Rhea Perlman, Rod Steiger, Kim Coates, Rachael Leigh Cook, Mikey Kovar, Micah Gardener ja Jordan Blake Warkol. Elokuvan on ohjannut Arthur Hiller. Elokuva oli taloudellinen floppi ja voitti Razzie-palkinnon huonoimmasta miespääosasta.


title: HMS Erebus (I02)

text: HMS Erebus (viirinumero I02) oli Britannian Kuninkaallisen laivaston Erebus-luokan monitori, joka palveli ensimmäisen maailmansodan lopulla ja toisessa maailmansodassa.


title: HMS Erebus (I02)

text: "HMS Erebus" liitettiin elokuussa 1916 Doverin partio-osastoon, jonka mukana se osallistui sotatoimiin saksalaisia vastaan Belgian rannikolla. Alus vaurioitui 28. lokakuuta 1917, kun siihen osui kauko-ohjattu saksalainen FL-vene. Huhtikuussa 1918 "HMS Erebus" kuului sisaraluksensa "HMS Terrorin" sekä hävittäjien "HMS Termanentin", "HMS Truculentin" ja "HMS Manleyn" kanssa pitkän kantaman tulitukiosastoon Zeebruggen iskussa. Alus sisaraluksineen tuki 27. syyskuuta Ypresin neljättä taistelua.


title: HMS Erebus (I02)

text: Vuonna 1919 alus osallistui brittien Pohjois-Venäjän maihinnousun tukemiseen ollen Valkoisella merellä sekä myöhemmin tukien sotatoimia Itämerellä. Alus teki 1921 asekokeita, jolloin maalina käytettiin Saksan keisarillisen laivaston taistelulaivaa "SMS Badenia". Koeammuntojen päätyttyä alus palveli tykistökoululaivana, kunnes se siirrettiin 1939 Southamptoniin modernisoitavaksi, mistä se töiden keskeydyttyä palasi palvelukseen elokuussa liitettynä Kotilaivastoon.


title: HMS Erebus (I02)

text: "HMS Erebuksen" piti siirtyä Kapkaupunkiin vartiolaivaksi, mutta toisen maailmansodan alkaessa suunnitelmaa ei toteutettu. Alus kuului Kotilaivastoon, kunnes se syyskuussa 1940 siirrettiin Noren alaisuuteen mahdollisen maihinnousun varalta. Alus tulitti lokakuussa Dunkerquen aluetta ja se määrättiin marraskuussa palaamaan telakalle.


title: HMS Erebus (I02)

text: Alus palasi palvelukseen kesäkuussa 1941, jolloin sen ilmatorjuntaa oli vahvennettu kuudella kolmituumaisella ilmatorjuntatykillä sekä kahdella tyypin 285 tulenjohtotutkalla. Se oli heinäkuun koeajoissa valmistautuen palvelukseen. Alus liittyi elokuussa Kotilaivastoon Scapa Flowssa.


title: HMS Erebus (I02)

text: "HMS Erebus" määrättiin tammikuussa 1942 Itäiseen laivastoon, jossa sen tehtävänä oli vahvistaa Trincomaleen ilmapuolustusta. Helmikuussa alus lähti kohti Itä-Intian asemaa saapuen Trincomaleehen maaliskuussa. Alus joutui 9. huhtikuuta Japanin lentokoneiden maaliksi, jolloin se kärsi vaurioita sekä tappioita. Se oli korjattavana toukokuusta heinäkuuhun Bombayssa.


title: HMS Erebus (I02)

text: Palvelukseen palatessaan elokuussa alus matkasi Kilindiniin, jossa se määrättiin tukemaan Majungan maihinnousua operaatio Janea. Alus liittyi syyskuussa "HMS Warspiten", "HMS Birminghamin", "HMS Gambian", "HMS Manxmanin", "HMS Dauntlessin", "HMS Caradocin", "HMS Illustriousin" ja "HMS Albatrossin" sekä niitä suojanneiden kahdentoista hävittäjän muodostamaan laivasto-osastoon. Maihinnousun alettua 10. syyskuuta todettiin, ettei tulitukea tarvita ja alus palasi operaatiosta vapauduttuaan tulitukiosaston mukana Kilindiniin.


title: HMS Erebus (I02)

text: Lokakuussa alus määrättiin palaamaan Britteinsaarille ja se teki matkan kiertäen Hyväntoivonniemen reittiä. Alus liittyi perille päästyään Kotilaivastoon, josta se määrättiin huhtikuussa Välimeren laivastoon.


title: HMS Erebus (I02)

text: "HMS Erebus" matkasi toukokuussa 1943 Välimerelle ja alus määrättiin kesäkuussa osaksi Yhdysvaltain laivaston TF85:tä tukemaan Sisilian maihinnousua. Alus liittyi heinäkuun alussa itäiseen tukiryhmään tukeakseen XXX armeijakunnan maihinnousua.


title: HMS Erebus (I02)

text: Alus lähti 7. heinäkuuta Sfaxista saattueen MWS36 mukana kohti ACID rantaa. Se tuki 10. heinäkuuta tulellaan maihinnousua Syrakusan lounaispuolella "HMS Robertsin" kanssa. Seuraavana päivänä alus tuki taisteluita "HMS Abercrombien" ja "HMS Robertsin" kanssa. Alus tulitti 12. heinäkuuta Catanian lentokenttää yhdessä Force A:n alusten kanssa.


title: HMS Erebus (I02)

text: Elokuussa alus määrättiin tukemaan maihinnousua Italian mantereelle (operaatio Baytown). Alus oli 31. elokuuta Messinan salmessa tulitukitehtävissä. Se tulitti 2. syyskuuta Reggio Calabrian ja Pessaron välisiä kohteita "HMS Robertsin", "HMS Abercrombien", "HMS Valiantin", "HMS Warspiten", "HMS Orionin", "HMS Mauritiuksen", "HMS Aphiksen" ja "HMS Scarabin". Alus lähti 7. syyskuuta Bizertasta saattueen FSS2 mukana Salernoon tukeakseen maihinnousua (operaatio Avalanche).


title: HMS Erebus (I02)

text: Alus poistettiin lokakuussa Välimeren laivaston palveluksesta ja se lähti Plymouthiin, josta se siirrettiin marraskuussa Devonportin telakalle. Telakalla alukselle asennettiin uusia tutkia ja sen ilmapuolustusta vahvennettiin. Alus määrättiin tammikuussa 1944 osaksi Normandian maihinnousua ja se aloitti koeajot helmikuussa palaten kuukautta myöhemmin palvelukseen.


title: HMS Erebus (I02)

text: "HMS Erebus" liittyi 5. kesäkuuta "USS Nevadan", "USS Tuscaloosan", "USS Quincyn" "HMS Hawkinsin", "HMS Enterprisen" ja "HMS Black Princen" muodostamaan osastoon matkatakseen Belfastista Solentiin. Alankomaiden laivaston "Hr. Ms. Soemba" liittyi muodostettuun Force A:han. Alus saapui 6. kesäkuuta osaston mukana Normandian rannikolle tukeakseen UTAH rannan maihinnousua. Seuraavana päivänä varsinaisen maihinnousun päätyttyä alus siirrettiin tulitukiosaston mukana itäiseen osastoon.


title: HMS Erebus (I02)

text: Alus oli heinäkuussa Seinenlahdella neljän tulitukimaihinnousualuksen kanssa, mutta osasto ei kyennyt täyttämään tulitukitehtäväänsä rintamalinjojen epäselvyyden vuoksi. Se tulitti 19.–20. heinäkuuta Houlgaten alueen kohteita ja 26. heinäkuuta Caenin kohteita tukien brittijoukkojen etenemistä alueella. Kuun lopun ja elokuun alus ampui edelleen samoja alueita tarpeen mukaan.


title: HMS Erebus (I02)

text: Alus tulitti 10. syyskuuta "HMS Warspiten" kanssa Le Havren puolustajia. Se ampui kaikkiaan 130 laukausta, joista kolmenkymmenen ilmoitettiin osuneen maaliin. Alus oli 19. syyskuuta Seinenlahdella tulittaen jälleen Houlgaten alueen kohteita, jotka estivät brittijoukkojen etenemistä alueella. Seuraavana päivänä alus palasi Portsmouthiin.


title: HMS Erebus (I02)

text: Lokakuussa alus määrättiin tukemaan Walcherenin maihinnousua osana tukilaivuetta. Operaatio Infatuaten tukilaivueen muut alukset olivat "HMS Warspite" ja "HMS Roberts". Laivue kokoontui 28. lokakuuta Ostendissa. Alus tulitti 1. marraskuuta osaston mukana Westkappellen rannikkopattereita. Ammuntaa jatkettiin seuraavana päivänä. Vapauduttuaan operaatiosta alus palasi Plymouthiin, jonka jälkeen aluksen palvelus jatkui kotivesillä.


title: HMS Erebus (I02)

text: "HMS Erebus" poistettiin palveluksesta Japanin antauduttua ja se siirrettiin reserviin. Alus sijoitettiin poistolistalle ja se myytiin 1946 BISCOlle romutettavaksi. Alus saapui 29. tammikuuta 1947 hinattuna T. W. Wardille Inverkeithingiin romutettavaksi.


title: Vesileinikki ja rantakivet

text: Vesileinikki ja rantakivet on Eero Järnefeltin (1863–1937) öljyvärimaalaus kankaalle, 38×28 cm, vuodelta 1895. Maalaus on taiteilijan toinen teos tästä aiheesta. Teos kuuluu Ateneumin taidemuseon kokoelmiin.


title: Vesileinikki ja rantakivet

text:
Teos kuvaa realistisella otteella kukkivaa vesileinikkiä läpinäkyvässä rantavedessä. Maalauksessa on kuvattu kasvin ohella pientä virtausta, auringon valoa veden pinnassa sekä kiviä veden pohjalla. Teoksen antama vaikutelma on viileän herkkä hetki tuon kasvin elämästä sen karussa ympäristössä. Pehmentävänä tekijänä ovat sammaloituneet kivet pinnan alla - ne ikään kuin kertovat lämmön yhdistymistä sittenkin kasvin elämään.
Eero Järnefeltin tätä aiemmassa unenomaisessa vesileinikkityössä kasvi oli kuvattu violetinsinistä tasaista taustaa vasten. Tämä rantavesiaiheinen teos puolestaan saa voimansa siitä, että se kuvaa taitavasti syvenevää vettä hennon kasvin kasvualustana.


title: Vesileinikki ja rantakivet

text: Veteen liitetyt luontoaiheet, niin kasvit kuin eläimetkin, olivat Järnefeltille läheisiä. Hän oli kiinnostunut sekä suppeista että laajoista näkymistä, kuten Kolin kansallismaisemasta, joka on tullut monille suomalaisille tutuksi hänen töidensä kautta.


title: Rääsinä

text: Rääsinä () on kylä Leningradin alueen Hatsinan piirin Possatan kunnassa Venäjällä. Se sijaitsee Ortesjoen rannalla 29 kilometriä Hatsinasta etelään ja kaksi kilometriä Possatasta luoteeseen. Kylän ohi kulkee Pietarin ja Pihkovan välinen M20-valtatie. Asukkaita on 71 henkeä (vuonna 2010).


title: Rääsinä

text: Kylä mainitaan ensimmäisen kerran Novgorodin Vatjan viidenneksen verokirjassa vuonna 1499/1500. 1700-luvun alussa se kuului Pietari I:n pojan Aleksei Petrovitšin omistamaan Kurovitsan kartanoon. Vuosisadan lopussa Paavali I lahjoitti sen everstiluutnantti Pjotr Maljutinille. Kylän asukkaat olivat venäläisiä.


title: Rääsinä

text: Nykyään Rääsinä koostuu etupäässä omakotitaloista. Kylässä on kauppa. Lähistöllä sijaitsee pieni puutarhapalsta-alue.


title: Taamitsa

text: Taamitsa () on kylä Leningradin alueen Hatsinan piirin Possatan kunnassa Venäjällä. Se sijaitsee Ortesjoen rannalla Paatovaa vastapäätä 30,5 kilometriä Hatsinasta etelään ja 2,5 kilometriä Possatasta länteen. Kylän ohi kulkee Pietarin ja Pihkovan välinen M20-valtatie. Asukkaita on vajaat 400 henkeä (vuonna 2010).


title: Taamitsa

text: Kylä mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Sen lähellä sijaitseva kurgaanihauta on ajoitettu 1000–1200-luvulle. 1700-luvun alussa Taamitsa kuului Pietari I:n pojalleen Aleksei Petrovitšille lahjoittamaan Kurovitsan kartanoon. Myöhemmin sen omistivat muun muassa keisarinna Praskovja Fjodorovna ja tämän tyttäret sekä Paavali I:n suosikki Pjotr Maljutin. Kylän asukkaat olivat vanhauskoisia venäläisiä.


title: Taamitsa

text: Nykyään Taamitsa koostuu puutarhapalstojen ympäröimistä omakotitaloista. Kylässä on kauppa ja ortodoksinen tsasouna. Sen lähistöllä on Venäjän hydrometeorologisen yliopiston koulutuskeskus, pieni puutarhapalsta-alue sekä entisiä lasten kesäleirejä.


title: Saamusti

text: Saamusti () on kylä Leningradin alueen Hatsinan piirin Possatan kunnassa Venäjällä. Se sijaitsee 27 kilometriä Hatsinasta etelään ja 3,5 kilometriä Possatasta luoteeseen. Kylän ohi kulkee Pietarin ja Pihkovan välinen M20-valtatie sekä Kemppaalan (ven. "Kempolovo") ja Hattulan ("Šapki") välinen maantie. Asukkaita on 54 henkeä (vuonna 2010).


title: Saamusti

text: Kylä mainitaan 1600-luvun kartoissa. Ennen 1860-lukua sen asukkaat olivat kartanonherrojen maaorjia. 1900-luvun alussa Saamusti oli inkeriläis-venäläinen sekakylä. Suomalaiset kuuluivat Koprinan luterilaiseen seurakuntaan.


title: Saamusti

text: Nykyään Saamusti koostuu puutarhapalstojen ympäröimistä omakotitaloista. Kylässä on kauppa. Lähistöllä on pieni puutarhapalsta-alue sekä vapaa-ajanviettoon käytettyjä veden täyttämiä hiekkakuoppia.


title: Lätä

text: Lätä () on kylä Leningradin alueen Hatsinan piirin Possatan kunnassa. Se sijaitsee 34,5 kilometriä Hatsinasta lounaaseen ja 9,5 kilometriä Possatasta länteen. Asukkaita on 57 henkeä (vuonna 2010).


title: Lätä

text: Kylä mainitaan 1700-luvun kartoissa. 1860-luvulle saakka sen asukkaat olivat kartanonherrojen maaorjia. Lätän inkerinsuomalaiset kuuluivat Koprinan luterilaiseen seurakuntaan.


title: Lätä

text: Nykyään Lätä on Possatan kunnan syrjäisin kylä. Sinne johtaa asvaltoitu maantie Vuirista. Kylä koostuu puutarhapalstojen ympäröimistä omakotitaloista. Lähistöllä on pieni puutarhapalsta-alue.


title: Mesina

text: Mesina () on kylä Leningradin alueen Hatsinan piirin Possatan kunnassa. Se sijaitsee Ortesjoen varrella 25,5 kilometriä Hatsinasta etelään ja viisi kilometriä Possatasta koilliseen. Kylän ohi kulkee Pietarin ja Pihkovan välinen M20-valtatie sekä Kemppaalan (ven. "Kempolovo") ja Hattulan ("Šapki") välinen maantie. Idässä se rajoittuu Siiverskaan. Asukkaita on reilut 150 henkeä (vuonna 2010).


title: Mesina

text: Kylä mainitaan ensimmäisen kerran Novgorodin Vatjan viidenneksen verokirjassa vuonna 1499/1500. 1860-luvulle saakka sen asukkaat olivat kartanonherrojen maaorjia. 1900-luvun alussa Mesina oli inkeriläis-venäläinen sekakylä. Sen suomalaiset kuuluivat Koprinan luterilaiseen seurakuntaan.


title: Mesina

text: Kylässä on kauppa ja ortodoksinen tsasouna. Nähtävyyksiin kuuluu kaksi kurgaanihautaa.


title: Riepitsa

text: Riepitsa () on kylä Leningradin alueen Hatsinan piirin Possatan kunnassa. Se sijaitsee Ortesjoen rannalla 27,5 kilometriä Hatsinasta etelään ja kolme kilometriä Possatasta koilliseen. Kylän ohi kulkee Pietarin ja Pihkovan välinen M20-valtatie. Asukkaita on 46 henkeä (vuonna 2010).


title: Riepitsa

text: Kylä mainitaan 1700-luvun kartoissa. 1860-luvulle saakka sen asukkaat olivat kartanonherrojen maaorjia. Riepitsan inkerinsuomalaiset kuuluivat Koprinan luterilaiseen seurakuntaan. Nykyään Riepitsa koostuu puutarhapalstojen ympäröimistä omakotitaloista. Kylässä on kauppa.


title: Savota

text: Savota () on kylä Leningradin alueen Hatsinan piirin Possatan kunnassa. Se sijaitsee Ortesjoen rannalla 32 kilometriä Hatsinasta lounaaseen ja kuusi kilometriä Possatasta länteen. Asukkaita on 18 henkeä (vuonna 2010).


title: Savota

text: Kylä on saanut nimensä Venäjän kansalaissotaan saakka toimineesta Tšikinin veljesten kuparinvalssaamosta. Sen yhteyteen tehty suuri tekojärvi on edelleen olemassa. Savotan asukkaat olivat venäläisiä.


title: Savota

text:
Nykyään Savota koostuu omakotitaloista. Kylässä on kauppa.
Nähtävyyksiin kuuluvat entisen kartanon puistoalue ja 1940-luvulla rakennetun Taamitsan vesivoimalaitoksen rauniot. Lähistöllä on pieni puutarhapalsta-alue.


title: Vanha-Potopia

text: Vanha-Potopia () on kylä Leningradin alueen Hatsinan piirin Possatan kunnassa. Se sijaitsee 23 kilometriä Hatsinasta etelään ja seitsemän kilometriä Possatasta pohjoiseen. Kylän ohi kulkee Pietarin ja Pihkovan välinen M20-valtatie. Asukkaita on 35 henkeä (vuonna 2010).


title: Vanha-Potopia

text: Potopian kylä mainitaan 1600-luvun kartoissa. Sen asukkaat olivat venäläisiä maaorjia.


title: Vanha-Potopia

text: Nykyään Vanha-Potopia koostuu puutarhapalstojen ympäröimistä omakotitaloista. Lähistöllä on suuria puutarhapalsta-alueita.


title: Uusi-Potopia

text: Uusi-Potopia () on kylä Leningradin alueen Hatsinan piirin Possatan kunnassa. Se sijaitsee 22,5 kilometriä Hatsinasta etelään ja seitsemän kilometriä Possatasta pohjoiseen. Kylän ohi kulkee Pietarin ja Pihkovan välinen M20-valtatie. Asukkaita on 34 henkeä (vuonna 2010).


title: Uusi-Potopia

text: Kylä on perustettu 1700-luvulla. Sen asukkaat olivat venäläisiä maaorjia. Nykyään Uusi-Potopia koostuu puutarhapalstojen ympäröimistä omakotitaloista.


title: Potopia

text: Potopia () on kylä Leningradin alueen Hatsinan piirin Possatan kunnassa. Se sijaitsee 23,5 kilometriä Hatsinasta etelään ja kuusi kilometriä Possatasta pohjoiseen. Kylän ohi kulkee Pietarin ja Pihkovan välinen M20-valtatie. Asukkaita on 15 henkeä (vuonna 2010).


title: Potopia

text: Potopia on syntynyt 1800-luvulla rakennetun Kaunasin maantien varteen. Sen asukkaat olivat venäläisiä maaorjia. Myöhemmin kylää kutsuttiin myös nimellä "Hartševni". Nykyään se koostuu puutarhapalstojen ympäröimistä omakotitaloista. Lähistöllä on huoltoasema.


title: Kiyonori Kikutake

text: Kiyonori Kikutake (, 1. huhtikuuta 1928, Kurume, Fukuokan prefektuuri – 26. joulukuuta 2011, Tokio) oli merkittävä japanilainen arkkitehti. Hän oli yksi metabolistien perustajajäsenistä 1960-luvulla ja suunnitteli pitkän uransa aikana lukuisia rakennuksia asuintaloista ja toimistoista museoihin, kaupungintaloihin ja urheiluareenoihin.


title: Kiyonori Kikutake

text: Kikutake syntyi Kurumen kaupungissa Kyūshūlla. Hän voitti jo teini-ikäisenä paikallisen rautatieaseman suunnittelukilpailun ja jatkoi kilpailuihin osallistumista opiskellessaan Wasedan yliopistossa, josta hän valmistui vuonna 1950. Oman toimistonsa hän perusti pian sen jälkeen vuonna 1953. Hänen ensimmäinen merkittävä työnsä oli Sky House, hänen oma kotitalonsa, jossa yhdistyivät perinteisen japanilaisen arkkitehtuurin muunneltavuus ja modernismi. Rakennuksessa kodin toiminnot on järjestetty yhteen pilareille nostettuun tilaan.


title: Kiyonori Kikutake

text: Metabolismi oli 1960-luvulla kukoistanut sodan jälkeen valmistuneiden arkkitehtien liike, joka sai ensi kerran huomiota Tokion World Design Conference -tapahtumassa vuonna 1960. Metabolistien suunnitelmat olivat usein futuristisia ja utopistisia, kuten kelluvia kaupunkeja. Kikutaken Marine City -suunnitelmalla (1958), joka koostui Tokionlahdella kelluvista saarista, oli huomattava vaikutus metabolismin suuntaan. Suunnitelman ajatuksena oli helpottaa kasvavan suurkaupungin väentungosta ja ottaa rakentaminen yksityiseltä sektorilta keskitetysti hallinnon käsiin. Merelle rakentamalla voitiin paeta teollistumisen aiheuttamia ongelmia. Metabolismi liikkeenä taantui 1970-luvulla, mutta Kikutake jatkoi edelleen kelluvien kaupunkien kehittämistä.


title: Kiyonori Kikutake

text: Kikutaken suunnittelemista rakennuksista merkittävimpiin lukeutuvat esimerkiksi Izumon pyhäkön hallintorakennus (1963), Miyakonojōn kaupungin kansalaiskeskus (1966), Osakan vuoden 1970 maailmannäyttelyn torni, Edo-Tokio-museo (1993) ja jo purettu Tokion Sofitel-hotelli.


title: Cannesin elokuvajuhlat 2012

text: 65. Cannesin elokuvajuhlat järjestettiin Ranskan Cannesissa 16.–27. toukokuuta 2012. Pääpalkinnon eli Kultaisen palmun jakavan tuomariston puheenjohtajana toimi italialainen elokuvaohjaaja Nanni Moretti.


title: Cannesin elokuvajuhlat 2012

text: Elokuvajuhla alkoi yhdysvaltalaisen Wes Andersonin ohjaamalla elokuvalla "Moonrise Kingdom" ja päättyi ranskalaisohjaaja Claude Millerin viimeiseksi jääneellä elokuvalla "Thérèse Desqueyroux".


title: Cannesin elokuvajuhlat 2012

text: Michael Haneken ohjaama ranskankielinen draamaelokuva "Rakkaus" palkittiin Kultaisella palmulla.


title: HMS Roberts (F40)

text: HMS Roberts (viirinumero F40) oli Britannian Kuninkaallisen laivaston Roberts-luokan monitori toisessa maailmansodassa.


title: HMS Roberts (F40)

text: Alus tilattiin 16. maaliskuuta 1940 John Brown and Companyltä Clydebankistä. Sen köli laskettiin reilua kuukautta myöhemmin 30. huhtikuuta ja alus laskettiin vesille 1. helmikuuta 1941. Alus valmistui saman vuoden lopulla 6. lokakuuta. Valmistuessaan alukselle oli asennettu ilmavalvontatutka tyyppiä 281, merivalvontatutka tyyppiä 272, tulenjohtotutkat pääaseille tyyppiä 285 ja ilmatorjunnalle tyyppiä 282. Tutkajärjestelmät mahdollistivat aluksen tehokkaan ilmatorjunnan ja siten sen käytön kelluvana ilmatorjuntapatterina.


title: HMS Roberts (F40)

text: Alus palasi Japanin antauduttua Maltan (5. marraskuuta 1945) kautta Devonportiin, jossa se poistettiin palveluksesta. Alus siirrettiin 27. marraskuuta reserviin, missä sitä käytettiin tykistön alkeiskoulutukseen. Alus sijoitettiin poistolistalle ja se myytiin BISCOlle, mutta alus jatkoi kuitenkin palvelustaan vuokrattuna majoitusaluksena Devonportissa. Alus hinattiin 19. heinäkuuta 1965 T. W. Wardille Inverkeithingiin romutettavaksi.


title: Jakkiliitin

text: Jakkiliitin (muita tyypillisiä nimikkeitä ovat plugiliitin, 6,3 mm plugi, 3,5 mm plugi) on erityisesti äänitekniikassa käytetty liitin. Nimitys tulee englanninkielen sanasta jack (=vastake) ja plug (=pistoke), jakki-plugi-järjestelmä.


title: Jakkiliitin

text: Lisäksi on vanhoissa käsikäyttöisissä puhelinkeskuksissa käytössä ollut Bantam (TT) plugi, 4,47 mm plugi, joita edelleenkin käytetään analogisissa syntetisaattoreissa, äänitysstudioissa, radio ja -tv-studioissa.


title: Jakkiliitin

text: Rakenne on koaksiaalinen ja kaksi- tai kolminapainen esimerkiksi kuulokkeissa ja sähkökitaran mikrofonikaapeleissa käytetty, yleensä 6,3, 3,5 tai 2,5 mm:n pistoke. Kolminapaiset on tarkoitettu stereo- ja kaksinapaiset monokäyttöön.


title: Jakkiliitin

text: Jakkiliittimiä on saatavina sekä uros- että naarastyypisinä. Rakennetta valmistetaan ainakin urostyypissä suorana tai 90 asteen kulmassa olevana. 6,3 millistä naarastyyppistä liitintä käytetään usein audiomiksereissä ja kitaravahvistimissa.


title: Jakkiliitin

text: Naaraspuolisia liittimiä on olemassa sekä kuulokejatkojohdoissa käytettäviä johtimeen liitettäviä versioita että laitteisiin kiinteästi asennettavia runkopistukoita. Runkoon asennettavissa versioissa on usein apukosketin, joka katkaisee virran kaiuttimista kun kuuloke liitetään.


title: Jakkiliitin

text: Kolminapaista liitintä voi käyttää myös balansoidussa monofonisessa kytkennässä XLR-liittimien tapaan, jolloin häiriöherkkys mikrofonikäytössä pienenee.


title: Jakkiliitin

text: Nelinapaista liitintä voi käyttää kuulokkeissa joissa on myös mikrofoni. Toteutus vaatii toimiakseen myös nelinapaisen naarasliittimen. Neljännellä navalla voidaan myös syöttää stereoäänen rinnalle esimerkiksi komposiittivideosignaali.


title: Michel Hazanavicius

text: Michel Hazanavicius (s. 29. maaliskuuta 1967) on ranskalainen elokuvaohjaaja, -tuottaja ja -käsikirjoittaja. Hazanaviciusin tunnetuimpia teoksia ovat muun muassa vakoiluelokuvaparodiat "" ja "", joissa pääosassa näyttelee Jean Dujardin. Hazanaviciusin vuonna 2011 julkaistu mustavalkoinen mykkäelokuva "The Artist" sai muun muassa seitsemän BAFTA-palkintoa, kolme Golden Globe -palkintoa ja viisi Oscar-palkintoa.


title: HMS Ardent (1894)

text: HMS Ardent oli Britannian Kuninkaallisen laivaston vuonna 1895 valmistunut Ardent-luokan torpedovenehävittäjä.


title: HMS Ardent (1894)

text: Alus tilattiin 12. lokakuuta 1893 John I. Thornycroftin and Companyltä Chiswickistä, jolloin sen toimitusajaksi määrättiin 13 kuukautta. Aluksen köli laskettiin joulukuussa 1893 telakkanumerolla 297 ja se laskettiin vesille 16. lokakuuta 1894 kumminaan telakan perustajan John Isaac Thornycroftin tytär rouva C. T. Cornish. Alus valmistui 25. maaliskuuta 1895.


title: HMS Ardent (1894)

text: "HMS Ardent" liitettiin huhtikuussa 1895 Välimeren laivastoon ja vuosikymmenen lopulla alus oli "HMS Ramilliesin" emälaivana. Sitä käytettiin myös lämmittäjien koulutuksessa. Alus myytiin romutettavaksi 10. lokakuuta 1911.


title: Jelizaveta Zvantsevan muotokuva

text: Jelizaveta Zvantsevan muotokuva vuodelta 1889 on Ilja Repinin (1844-1930) maalaama öljytyö, 89×69 cm. Maalaus kuuluu Ateneumin taidemuseon kokoelmiin.


title: Jelizaveta Zvantsevan muotokuva

text: Maalauksessa, jossa mustapukuinen Jelizaveta istuu kullatulla sametilla päällystetyllä tuolilla tulee ilmi taiteilijan vahvuus, jona pidettiin hänen kykyään tulkita maalattavien henkilöiden sielunliikkeitä. Hänen muotokuvissaan on piirteitä sekä akateemisesta että realismille ominaisesta maalaustavasta.


title: Jelizaveta Zvantsevan muotokuva

text: Malli oli taidemaalari ja Repinin oppilas, Jelizaveta Zvantseva. Maalaus lahjoitettiin vuonna 1920 Ateneumin taidemuseolle.


title: HMS Boxer (1894)

text: HMS Boxer oli Britannian Kuninkaallisen laivaston vuonna 1905 valmistunut Ardent-luokan torpedovenehävittäjä.


title: HMS Boxer (1894)

text: Alus tilattiin 12. lokakuuta 1893 John I. Thornycroftin and Companyltä Chiswickistä, jolloin sen valmistumisajaksi määrättiin 14 kuukautta. Aluksen köli laskettiin helmikuussa 1894 telakkanumerolla 298 ja se laskettiin vesille 28. marraskuuta kumminaan telakan perustajan John Isaac Thornycroftin veljen Hamon tytär Joan Thornycroft. Alus valmistui kesäkuussa 1895.


title: HMS Boxer (1894)

text: "HMS Boxer" liitettiin Välimeren laivastoon toukokuussa 1896. Alus upposi kolaroituaan 8. helmikuuta 1918 "SS St. Patrickin" kanssa Englannin kanaalissa.


title: DIN-liitin

text: DIN-liittimet ovat pyöreitä elektroniikan liittimiä, joka ovat DIN-standardointi-instituutin ("Deutsches Institut für Normung") määrittelemiä. DIN-liittimiä on aiemmin käytetty yleisesti erityisesti audiosignaalien kytkennöissä.


title: DIN-liitin

text: DIN-liittimet olivat yleisiä 1900-luvun jälkipuolella valmistetuissa audiolaitteissa linja- ja mikrofonitasoisten signaalien kytkennässä sekä kaiutin- ja mikrofoniliitännöissä. Liitintyyppiä on käytetty myös audiolaitteiden langallisissa kauko-ohjaimissa sekä MIDI-liitännässä. Myöhemmin USB-liitännän yleistyminen on vähentänyt DIN-liittimen käyttöä MIDI-liitännöissä.


title: DIN-liitin

text: Vaikka DIN-liittimet ovat vanhaa tekniikkaa niitä on edelleenkin käytössä.


title: DIN-liitin

text:
Varsinaisten kontaktinastojen määrä on tavallisimmin kahdesta kahdeksaan.
Joissakin liittimissä on metallinen häiriösuojavaippa. Eräissä DIN-liittimissä on lukitusrengas, joka lukitsee johtoliittimen laitteen rungossa olevaan runkoliittimeen. Johtimet liitetään kytkentäpinneihin tavallisimmin juottamalla. Käyttötarpeesta riippuen voi jotkut pinnit jättää kytkemättä.


title: HMS Bruizer (1895)

text: HMS Bruizer oli Britannian Kuninkaallisen laivaston vuonna 1895 valmistunut Ardent-luokan torpedovenehävittäjä.


title: HMS Bruizer (1895)

text: Alus tilattiin 12. lokakuuta 1893 John I. Thornycroftin and Companyltä Chiswickistä, jolloin sen valmistumisajaksi määrättiin 15 kuukautta. Aluksen köli laskettiin huhtikuussa 1894 telakkanumerolla 299 ja se laskettiin vesille 27. helmikuuta 1895 kumminaan laivaston pääarkkitehdin S. W. Barnabyn tytär Kathleen Barnaby. Alus valmistui kesäkuussa 1895.


title: HMS Bruizer (1895)

text: "HMS Bruizer" liitettiin toukokuussa 1896 Välimeren laivastoon, josta se siirrettiin 1911 Kotilaivastoon. Alus oli vuoteen 1912 saakka sukellusvenelaivueessa Lamlashissa ja se myytiin 26. toukokuuta 1914 romutettavaksi Cashmorelle Newportiin.


title: Pauli Huhtala

text: Pauli Vilho Johannes Huhtala (10. heinäkuuta 1903 Isokyrö – 1967) oli suomalainen majuri, sotilasaiheisten tietokirjojen kirjoittaja ja johtaja.


title: Pauli Huhtala

text: Pauli Huhtalan vanhemmat olivat kauppias Matti Vihtori Huhtala ja Sanni Emilia Ollinkoski ja puoliso vuodesta 1930 Grete Maria Fahler. Huhtala valmistui kauppaopistosta 1922 ja kadettikoulusta 1930, ylioppilastutkinnon hän suoritti 1946 ja opiskeli sotakorkeakoulussa 1939. Ennen sotia Huhtala toimi sekä puolustusvoimien että suojeluskunnan tehtävissä, 1941–1942 hän oli pataljoonan komentaja ja armeijakunnan operatiivisen toimiston päällikkö. Puolustusvoimien palveluksesta Huhtala erosi 1945. Hän oli 1937–1945 ilmestyneen "Asemies"-lehden päätoimittajana. Lehteä kustansi sotaväen alipäällystön perustama ja omistama Kustannusosakeyhtiö Säilä. Huhtala toimitti Suomen sotilaskalenteria 1940–1944, Kustannusosakeyhtiö Karhun kirjallinen johtaja hän oli 1945–1947 ja Yksityisyrittäjien liiton toimitusjohtaja vuodesta 1949.


title: Pauli Huhtala

text: Huhtala ylennettiin vänrikiksi 1926, luutnantiksi 1930, kapteeniksi 1936 ja majuriksi 1941.


title: Avannolla

text:
Avannolla on taiteilija Pekka Halosen (1865–1933) maalaama öljytyö kankaalle, 125 × 180 cm, vuodelta 1900. Se oli toinen niistä maalauksista, jotka Pekka Halonen maalasi Pariisin vuoden 1900 paviljonkiin. Sinne vietiin 12 maalausta, joiden kaikkien tuli esittää suomalaisia elinkeinoja ja ammatteja. Toinen Halosen maalauksista oli "Ilveksen hiihtäjä". Avannolla-maalaus kuuluu Ateneumin taidemuseon kokoelmiin.
__notoc__


title: Avannolla

text: Avannolla-maalaus on tunnelmaltaan rauhallinen maalaus, jossa nuori nainen huuhtoo avannolla pyykkiä harmaassa talvi-ilmassa taustanaan kyläyhteisön taloja. Kauttaaltaan pilvessä oleva taivas ja lumi luovat yhtenäistävän valon, pehmeätunnelmaisen tienoon, missä saaviin nojaava nainen huuhtoo rauhassa lakanoitaan. Halonen käyttää etualan kohteisiin selvää rajausta taustan ollessa pehmeämpi suurpiirteisesti maalattuine puineen ja juuri erottuvine rakennusten ikkunoineen. Hallitsevaa on kaikkialle levittäytyvä lumi pyykkärin ympärillä.


title: Avannolla

text: Halonen on maininnut toisaalla, että ´suomalainen talonpoika ei ole orja, vaan itsenäinen harkitseva työläinen, jonka ei tarvitse työssään ylimääräisesti riuhtoa´. Hän mainitsi tämän "Tienraivaajat Karjalassa" -maalauksensa saaman kritiikin yhteydessä. Sitä maalausta oli kritisoitu nimenomaan sen tunnelmasta. Tämä hiljainen työn rauhallisuus voidaan erottaa myös tästä Avannolla-maalauksesta, joka kuvaa suomalaisen naisen työtä ei niin helpoissa ilmasto-oloissa suuren saavin äärellä. Halonen pyrki työn kuvauksissaan omien sanojensa mukaan myös dekoratiiviseen yleisvaikutelmaan, mikä myös on nähtävissä tästä maalauksesta.


title: Avannolla

text: Maalaus on maalattu Tuusulanjärven Vanhankylän kartanon mailla. Halosen oma Halosenniemi- huvila oli tällöin vasta rakenteilla.


title: Jean Dujardin

text: Jean Dujardin (s. 19. kesäkuuta 1972) on ranskalainen näyttelijä ja koomikko. Dujardin on näytellyt muun muassa Michel Hazanavicius'n ohjaamissa vakoiluparodioissa "" ja "" sekä mustavalkoisessa mykkäkomediassa "The Artist". Viimeisestä elokuvasta Dujardin sai muun muassa Parhaan miespääosan Oscar-palkinnon, Parhaan miespääosan Golden Globe -palkinnon, Parhaan miespääosan BAFTA-palkinnon sekä Cannesin elokuvajuhlien parhaan miesnäyttelijän palkinnon.


title: China Anne McClain

text: China Anne McClain (s. 25. elokuuta 1998 Atlanta, Georgia) on yhdysvaltalainen lapsinäyttelijä, laulaja-lauluntekijä ja tanssija. Hän on näytellyt muun muassa "Tyler Perry’s House of Payne"- ja "Jonas" -televisiosarjoissa. Hän esittää myös pääroolia Chyna Parksia Disney Channelin tilannekomediassa "A.N.T. Farm". McClain on näytellyt pääosaa parissa televisioelokuvassa sekä sivuroolia elokuvissa "Oikeesti aikuiset" ja "Oikeesti aikuiset 2".


title: China Anne McClain

text: Näyttelemisen lisäksi McClain on laulanut pienestä asti ja osaa soittaa mm. kitaraa, pianoa ja viulua. Hänen uransa alkoi seitsemänvuotiaana, kun hän esiintyi elokuvassa "Gospel" (2005).


title: China Anne McClain

text: Chinan isä Michael McClain on musiikkituottaja ja hänen äitinsä Shontell on laulaja-lauluntekijä. McClainilla on kaksi siskoa, Lauryn ja Sierra. Yhdessä siskokset muodostavat McClain -yhtyeen. Lapsina he katselivat paljon Disney-elokuvia ja isänsä innoittamana alkoivat harjoitella laulamista, koreografiaa ja tanssia.


title: China Anne McClain

text: McClain syntyi ja kasvoi Atlantassa, mutta asuu nykyään Los Angelesissa perheensä kanssa.


title: Charger-luokka (hävittäjä)

text: Charger-luokka oli Britannian Kuninkaallisen laivaston torpedovenehävittäjäluokka (), jonka alukset valmisti Yarrow and Company.


title: Carl Johan Hartman

text: Carl Johan (Johann) Hartman (14. huhtikuuta 1790 Gävle – 28. elokuuta 1849 Tukholma) oli ruotsalainen kasvitieteilijä ja lääkäri.


title: Carl Johan Hartman

text: Hartman valmistui lääkäriksi 1820-luvulla ja toimi lääkärinä ensin Tukholman lähellä Ulriksdalissa ja myöhemmin Eskilstuna sekä Gävlessä. Hartmanin kasvitieteellinen pääteos oli "Handbok i Skandinaviens flora, innefattande Sveriges och Norges växter till och med mossorna; med inledning, afhandlande grunderna för botanikens studium" (1820, yhdestoista painos 1879). Teoksen kuusi viimeisintä painosta julkaisu hänen poikansa Carl Hartman, joka oli myös kasvitieteilijä.


title: Carl Johan Hartman

text: Hartmanin auktorilyhenne on Hartm. Hän on kuvannut tieteelle uutena taksonina muun muassa pussikämmekän ("Coeloglossum") suvun.


title: Männyntaimia

text: Männyntaimia tai Lumisia männyntaimia on Pekka Halosen (1865-1933) temperatyö kankaalle vuodelta 1899; 44,5 × 29,5 cm. Maalausta pidetään yhtenä suomalaisen maisemamaalauksen helmenä koristeellisuutensa ja japonistisen lähestymistapansa vuoksi. Ateneumin taidemuseo hankki sen kokoelmiinsa vuonna 1980.


title: Männyntaimia

text: Japonististen vaikutteiden ohella maalauksen on sanottu näyttävän mitä art nouveau on maalaustaiteessa. Pehmeä lumi männyntaimien peittona luo valkoisin vivahtein runollista tunnelmaa. Maalauksessa korostuu taimien hauraus ja hentous, sekä runsaat lumimättäät, pyöreän pehmeät pallukat niiden oksilla.


title: Männyntaimia

text: Halosella oli laaja maisematuotanto ja hänet tunnettiin etenkin suomalaisen talven kuvaajana. Männyntaimia-maalaus poikkeaa hieman Halosen maalauslinjasta, koska yleensä hän maalasi monenikäisiä puita samaan teokseen.


title: Charger

text: Charger voi tarkoittaa seuraavia asioita:


title: Kadonnut symboli

text: Kadonnut symboli on yhdysvaltalaisen kirjailijan Dan Brownin vuonna 2009 julkaistu kirja. Teos on trilleri, jonka tapahtumapaikkana on Washington D.C..


title: Kadonnut symboli

text: Kirjan päähenkilönä on Brownin aiemmissa kirjoissa "Da Vinci -koodi" ja "Enkelit ja demonit" esiintynyt symbologi Robert Langdon.


title: Kadonnut symboli

text: Kirjan pohjalta on suunnitteilla elokuva. Elokuva piti julkaista 2013, mutta projekti on viivästynyt.


Jääkiekon nuorten maailmanmestaruuskilpailut 2014 pelattiin Ruotsissa, Malmössä vuodenvaihteessa 2014. Turnauksessa otettiin käyttöön uusi pelijärjestelmä, jossa molempien lohkojen neljä parasta jatkoi puolivälieriin ja lohkojen viimeiset karsivat sarjapaikasta keskenään. Mestaruuden voitti Suomi, joka voitti loppuottelussa isäntämaa Ruotsin jatkoajalla lukemin 3–2. Ratkaisevan maalin teki Rasmus Ristolainen, kun ottelua oli pelattu 69.42. Venäjä sai pronssia kukistamalla Kanadan pronssiottelussa maalein 2–1.


title: Jääkiekon nuorten maailmanmestaruuskilpailut 2014

text:
MM-Taso
1. divisioona A-Lohko


text: 2. divisioona A-lohko


text: 3. divisioona


text: Iso-Britannian joukkue 1. divisioonan B-lohkossa diskattiin, sen peluutettua edustuskelvottomia pelaajia. Joukkue tippuu 2. divisioonaan seuraavaksi vuodeksi. Kisoihin valittiin 12 päätuomaria ja 10 linjatuomaria:


text:
Päätuomarit:
Linjatuomarit:Suomessa kisat televisioi maksullisena MTV, ainoastaan loppuottelu lähetettiin ilmaisena Sub -kanavalla.


title: Bentsalkoniumkloridi

text: Bentsalkoniumkloridi on seos pinta-aktiivisia kvaternaarisia alkyylifenyylidimetyyliammoniumyhdisteitä, joiden alkyyliketjun hiiliatomien lukumäärä vaihtelee välillä 8–18 atomia. Yhdistettä käytetään muun muassa desinfiointiaineena ja säilöntäaineena lääke- ja kosmetiikkavalmisteissa.


title: Bentsalkoniumkloridi

text: Bentsalkoniumkloridi liukenee hyvin veteen ja on stabiili pH-alueella 4–10 ja laajalla lämpötila-alueella. Se tehoaa niin grampositiivisiin kuin gramnegatiivisiinkin bakteereihin ja lisäksi sieniin ja hiivoihin. Itiöihin bentsalkoniumkloridi ei juuri vaikuta. Koska yhdiste on kationinen pinta-aktiivinen aine, anioniset pinta-aktiiviset aineet ja eräät muut anionit, kuten fosfaatti- ja sitraatti-ionit, haittaavat sen toimintaa. Tehokkaimmiksi desinfiointikyvyltään ovat osoittautuneet yhdisteet, joissa on alkyyliketjussa 12 tai 14 hiiliatomia.


title: Bentsalkoniumkloridi

text: Bentsalkoniumkloridia käytetään yleisimmin vesiliuoksina, joissa sen pitoisuus on 0,004–0,02 %. Sitä käytetään erityisesti pintojen desinfioimiseen. Yhdistettä käytetään myös säilöntäaineena silmätipoissa ja nenätipoissa sekä puiden suojaamiseen lahoamiselta. Kemianteollisuudessa bentsalkoniumkloridia käytetään faasinsiirtokatalyyttinä.


title: Bentsalkoniumkloridi

text: Bentsalkoniumkloridi ei ole nieltynä kovin myrkyllistä, mutta väkevät liuokset ovat syövyttäviä. Aine on yleensä hyvin siedetty, mutta voi aiheuttaa iho-oireita ja ihon herkistymistä. Silmätipoissa käytettynä bentsalkoniumkloridi voi pahentaa kuivasilmäisyyttä.


title: Takiaiset

text: Takiaiset ("Arctium") on kasvisuku asterikasvien heimossa. Siihen kuuluu 11–13 lajia risteymälajeja lukuun ottamatta. Suvun tieteellinen nimi "Arctium" tulee kreikan kielen karhua tarkoittavasta sanasta "arktos".Pohjoismaissa ja Suomessa esiintyy neljä takiaislajia. Ne ovat kaksivuotisia suuria vankkajuurisia ruohoja. Niiden varsi on tukeva ja haarova, lehdet isolapaiset ja pehmeät. Takiaisten mykeröjen kehto on pallomainen ja täynnä liikkuviin otuksiin tarttumista auttavia koukkuja. Pohjoismaiden takiaiset risteytyvät helposti keskenään. Suomen neljästä lajista iso-, pikku- ja seittitakiainen ovat ihmisen asumilla paikoilla kasvavia muinaistulokkaita ja lehtotakiainen harvinainen alkuperäinen lehtokasvi aivan lounaassa.


title: Lotus E20

text: Lotus E20 on brittiläisen Formula 1 -talli Lotuksen käyttämä auto kaudella 2012. Autolla kilpailivat entinen kuljettajien maailmanmestari, suomalainen Kimi Räikkönen ja ranskalainen GP2-sarjan mestari Romain Grosjean.


title: Lotus E20

text: Auto on järjestyksessään 20. Enstonen tehtaalla vuoden 1992 jälkeen suunniteltu ja valmistettu Formula 1 -auto. Auton nimi E20 onkin kunnianosoitus tehtaan 20-vuotiselle historialle. Auto julkistettiin virallisesti 5. helmikuuta 2012 tallin kotisivuilla. Lotus E20 käyttää Renaultin valmistamaa moottoria.


title: Lotus E20

text: † – keskeytys, ajoi yli 90 % kilpailusta.


title: Meille tulee vauva

text: Meille tulee vauva on Leena Paavosen ohjaama televisiosarja vuodelta 1977. Tv-sarja kertoo perheestä, jossa odotetaan vauvan syntymistä. Perheeseen kuuluvat alakouluikäinen Maarit, äiti ja isä. Perhe on läheisissä väleissä Maaritin isovanhempien kanssa.


title: Meille tulee vauva

text: Maaritin perheessä odotetaan vauvaa. Maarit toivoo vauvasta poikaa, joka kasvettuaan isoksi puolustaisi häntä. Maarittia kiinnostaa vauva kovasti, ja vanhemmat valistavat häntä kertomalla muun muassa, kohdusta, äitiyslomasta ja Maaritin omasta vauva-ajasta.


title: Meille tulee vauva

text: Ajan mittaa isä tuo kotiin äitiyspakkauksen, ja hän hakee ullakolta Maaritin kanssa hänen vanhoja vauvanvaatteita, leluja ja muita tarpeellisia tavaroita.


title: Meille tulee vauva

text: Maarit pettyy, sillä hän ei pääse mukaan synnytyslaitokselle, ei edes tervehtimään äitiä sinne. Isä kertoo, ettei alle 12-vuotiasta päästetä synnytyslaitoksille tarttuvien tautien vuoksi. Pettymystä lisää se, ettei Maarit saakaan pikkuveljeä, vaan siskon. Maarit tulee mustasukkaiseksi, sillä hänestä tuntuu että vanhempien kaikki aika kuluu vauvan hoitamiseen. Maaritilta ei onnistu edes nukkuminen, sillä vauva valvottaa.


title: Meille tulee vauva

text:
Maarit on jo aikeissa karata kotoa, mutta hänen vaarinsa estää sen. Loppujen lopuksi Maarit huomaa vauvassa hyviäkin puolia, ja vakuuttuu siitä että vauva pitää hänestä.
Sarjaa ei ole julkaistu VHS-kasetteina eikä DVD:inä. Pätkiä sarjasta voi katsoa Ylen Elävästä arkistosta.


title: Bella ciao

text: Bella ciao on toisen maailmansodan aikainen italialainen partisaanilaulu. Sitä lauloivat italialaiset vastarintataistelijat, jotka taistelivat fasistihallitusta vastaan. Laulun sanoittajasta ei ole tietoa.


title: Bella ciao

text: Suomeksi laulu on sanoitettu useaan kertaan, muun muassa Pentti Saaritsa. Sen ovat levyttäneet muun muassa Kai Hyttinen (1969), Arja Saijonmaa (1972), Pioneerikuoro (1984) sekä Pyhät Nuket (1984). Suomalainen rap-yhtye Kapasiteettiyksikkö teki laulusta oman versionsa nimellä ”Bella Zau” keväällä 2018.


title: Bella ciao

text: Myös kotkalainen folk-yhtye Molo Hasardi on versioinut Bella ciaoa nimellä "Bella Posso" ja siitä on tullut suosittu jalkapallojoukkue KTP:n kannatuslaulu.


title: Antonio Mateu Lahoz

text: Antonio Miguel Mateu Lahoz (s. 12. maaliskuuta 1977 Algimia de Alfara, Espanja) on espanjalainen jalkapalloerotuomari. Hänestä on toiminut kansainvälisenä erotuomarina 1. tammikuuta 2011 lähtien.


title: Antonio Mateu Lahoz

text: Ensimmäisen ottelunsa maan korkeimmalla sarjastasolla Primera Divisiónissa Mateu Lahoz tuomitsi 13. syyskuuta 2008, jossa kohtasivat Sevilla ja Sporting Gijón.


title: Noetiikka

text: Noetiikka (kreikan sanasta "noētikos", 'älyllinen') tarkoittaa klassisessa filosofiassa metafyysisen filosofian haaraa, joka tutkii mieltä ja älyä. Noeettiset doktriinit saivat alkunsa Aristoteleen ja Plotinoksen opeista.


title: Noetiikka

text: Nykyään noetiikalla voidaan tarkoittaa myös rajatiedettä, jonka mukaan tietoisuus tuottaa energiaa, joka pystyy muuttamaan fyysistä maailmaa. Noetiikka inspiroi kirjailija Dan Brownia kirjoittamaan aiheesta romaanissaan "Kadonnut symboli".


title: Kylmä piste

text: Kylmä piste eli (CMB) Cold spot on taivaan mikroaaltojen taajuudella nähtävissä oleva alue, joka on epätavallisen kylmä verrattuna kosmisen taustasäteilyn odotettuihin vaikutuksiin alueella. Se on 70 mikrokelviniä kylmempi kuin keskimääräinen taustasäteilyn lämpötila 2,7 K. Usein suurimmat lämpötilanvaihtelut ovat 17 mikrokelvinin luokkaa.


title: Kylmä piste

text: Eräs pisteen olemassaololle annettu selitys on suuri tyhjiö Maan ja kosmisen taustasäteilyn välillä. Tämä selittäisi pisteen kylmyyden verrattuna ympäröivään alueeseen johtuen siitä, että pimeä energia venyttää tyhjiötä fotonien kulkiessa sen läpi. Kuitenkin myös epätavallisempia selityksiä on esitetty, kuten se, että kylmä piste viittaisikin vaihtoehtoisten maailmankaikkeuksien olemassaoloon.


title: Force India VJM05

text: Force India VJM05 on intialaisen Formula 1 -tiimi Force Indian kaudella 2012 käyttämä auto. Auto julkistettiin 3. helmikuuta Silverstonessa. Autoa kuljettavat brittiläinen Paul di Resta ja saksalainen Nico Hülkenberg, joka toimi edellisellä kaudella tallin testikuljettajana. Testikuljettajana toimi Jules Bianchi, joka pääsi ajamaan yhdeksän kertaa perjantain ensimmäisissä harjoituksissa.


title: Tarttuva henkitorventulehdus

text: Tarttuva henkitorventulehdus (lyh. ILT, engl. infectious laryngotracheitis) on lähinnä kanoilla tavattava eläintauti, jonka aiheuttaa herpesvirus. Tautia tavataan myös riikinkukolla ja fasaanilla. Se ei tartu ihmiseen.


title: Tarttuva henkitorventulehdus

text: Suomessa tautia tavattiin harrastekanalassa helmikuussa 2012 ja sitä ennen vuonna 1978. Muissa Pohjoismaissa sitä esiintyy harrastekanaloissa.


title: Tarttuva henkitorventulehdus

text: Tautiin voivat sairastua aikuiset ja poikaset. Vakavampi se on aikuisella, mutta se voi olla oireetonkin. Oireina on, että linnut hengittävät nokka auki, hengitys rahisee, ne voivat yskiä verensekaista limaa ja niillä voi olla sierainvuotoa ja silmän sidekalvontulehdusta. Linnut toipuvat parissa viikossa mutta voivat myös kuolla tukehtumalla.


title: Tarttuva henkitorventulehdus

text: Tauti tarttuu linnusta toiseen. Virus ei elä kauan, mutta tauti voi kulkeutua myös ihmisen välityksellä. Eläimessä se voi säilyä piilevänä ja tulla ilmi stressin seurauksena. Terveystarkastuksissa tautia seurataan, jolloin piilevät tapauksetkin tulevat ilmi.


title: Noste-ohjelma

text: Noste-ohjelma oli suomalainen aikuisten koulutustason kohottamiseen tarkoitettu ohjelma, jota toteutettiin vuosina 2003–2009. Se oli valtakunnallinen kolmikantaisesti ohjattu aikuiskoulutusohjelma 30–59-vuotiaille, jotka eivät olleet suorittaneet toisen asteen tutkintoa. Se oli siten suunnattu käytännössä kansa- tai peruskoulun käyneille. Kohderyhmää kutsutaan vähän tai matalasti koulutetuiksi (low qualified, low skilled). Tämä ryhmä on myös kansainvälisesti varsin yleisesti julkisen vallan tuen ja erityisohjelmien kohderyhmä. Määrällisenä tavoitteena oli, että 10 prosenttia kohderyhmästä eli 39 000 henkilöä osallistuisi koulutukseen. Tavoitetta ei myönnetyillä 124,5 miljoonan euron määrärahoilla kuitenkaan saavutettu. Koulutukseen osallistui 25 680 henkilöä eli 7,3 prosenttia kohderyhmästä.


title: Noste-ohjelma

text: Suomessa aloitteen Nosteesta teki Suomen ammattiliittojen keskusjärjestö (SAK) ja se eteni tulopoliittisten neuvottelujen kautta hallitusohjelmaan. Taustalla oli OECD:n aikuiskoulutuksen maatutkinnassa esitetty arvio, jonka mukaan aikuiskoulutukseen osallistuminen on Suomessa korkeaa pohjoismaista tasoa, mutta sosioekonomisen aseman, koulutustason ja iän mukaiset erot ovat hieman OECD-maiden keskiarvoa ja selvästi muita Pohjoismaita korkeammat.


title: Noste-ohjelma

text: Noste-asetuksen mukaan ohjelmassa voitiin suorittaa ammatillisia perustutkintoja, ammattitutkintoja ja erikoisammattitutkintoja ja niiden osia, tietokoneen ajokortteja ja niiden osia, vuodesta 2007 alkaen myös tietotyötutkintoja, ja lisäksi viedä kesken jäänyt peruskoulu tai lukio loppuun. Käytännössä keskeisimmäksi opintotavoitteeksi nousi ammatillisen tutkinnon tai sen osan suorittaminen näyttötutkintona.


title: Noste-ohjelma

text: Noste-ohjelma toteutettiin noin kuutenakymmenenä alueellisena projektina. Nosteen toteuttamisen keinoihin kuuluivat korvamerkitty rahoitus, verkosto-organisaatio, hakeva toiminta ja opinto-ohjaus sekä opiskelun tukitoimet. Hakevassa toiminnassa (jota nuorisotyössä kutsutaan etsiväksi toiminnaksi) avainasemassa oli kasvokkainen keskustelu opiskelijan, kouluttajan ja työnantajan edustajien kanssa. SAK kehitteli myös pätevyysluotsien tekemää vertaisohjausta. Noste-ohjelmaa tuki jatkuva seuranta- ja arviointitutkimus.


title: Noste-ohjelma

text: Valtioneuvoston vahvistamassa koulutuksen kehittämissuunnitelmassa vuosille 2007–2012 asetettiin tavoitteeksi Noste-ohjelman aikana syntyneiden hyvien käytäntöjen laajentaminen koko aikuiskoulutuksen toimintatavoiksi. Euroopan komission koulutuksen ja kulttuurin pääosasto valitsi Nosteen vuonna 2011 viidentoista EU:n parhaan aikuisoppimiseen osallistumisen tietoisuuden kohottamisen ja motivoitumisen strategian joukkoon.


title: Body of Evidence – Hyytävä syleily

text: Body of Evidence - Hyytävä syleily on vuonna 1993 ensi-iltansa saanut eroottinen trilleri. Elokuvan pääosia esittävät Willem Dafoe, Madonna, Joe Mantegna, Anne Archer, Frank Langella, Julianne Moore, Jürgen Prochnow, Charles Hallahan, Stan Shaw, Richard Riehle ja Mark Rolston. Elokuvan on ohjannut Uli Edel. Elokuva ei menestynyt taloudellisesti ja voitti Razzie-palkinnon huonoimmasta naispääosasta.


title: Shalako

text: Shalako on Edward Dmytrykin ohjaama lännenelokuva vuodelta 1968. Se perustuu Louis L’Amourin romaaniin "Kuoleman varjo".


title: Shalako

text: Elokuvan pääosia esittävät Sean Connery, Brigitte Bardot, Stephen Boyd, Jack Hawkins, Peter van Eyck.


title: Shalako

text: "Video-oppaassa" vuodelta 1994 Bello Romano sanoo eroottista värinää tarjoavan näyttelijäntyön pelastavan hieman laahaavan tarinan. Hän antaa "Shalakolle" kaksi tähteä viidestä, mikä vastaa sanallista arviota ”keskinkertainen”.


title: Isabel (nimi)

text: Isabel on naisen etunimi, jonka alkuperä on heprean kielen sanassa "elisheba" (suom. 'Jumalan lupaus'). Isabel-nimeä vastaavia ovat esim. Isabella ja Isabelle.


title: Isabel (nimi)

text: Suomessa nimi Isabel on Väestörekisterikeskuksen tietojen mukaan annettu 1900-luvun alusta helmikuuhun 2017 mennessä 2142 henkilölle. Yli puolet heistä on syntynyt vuoden 2000 jälkeen. Vuodesta 2015 lähtien Isabelin nimipäivä on suomenruotsalaisen kalenterin mukaan 11. helmikuuta.


title: Immanuel Kant: Elämä ja filosofia

text: Immanuel Kant: elämä ja filosofia on J. E. Salomaan teos, jonka WSOY on julkaissut vuonna 1960. Teksti on ilmestynyt uudestaan 1999 Salomaan teoksessa "Immanuel Kant" Kampus Kustannuksen julkaisusarjassa Jyväskylän yliopiston ylioppilaskunnan julkaisuja 49.


title: Immanuel Kant: Elämä ja filosofia

text: Salomaan Kant-kirja on edelleenkin laajin suomenkielinen kommentaari Kantista.


title: Rautahepo

text: Rautahepo on Kari Peitsamon ja hänen Road Hogs -yhtyeensä toinen studioalbumi, joka julkaistiin 14. maaliskuuta 2012. Levy on järjestyksessään Peitsamon 61. albumi.


title: Rautahepo

text: Kaikki kappaleet säveltänyt, sanoittanut ja sovittanut Kari Peitsamo.


Ranskan alle 17-vuotiaiden jalkapallomaajoukkue edustaa Ranskaa alle 17-vuotiaiden maajoukkuekilpailuissa. Joukkue on voittanut alle 17-vuotiaiden maailmanmestaruuskilpailut vuonna 2001 ja alle 17-vuotiaiden Euroopan-mestaruuskilpailut vuonna 2004.


title: Mini-DIN-liitin

text: Mini-DIN-liitin on pienempi kuin varsinainen DIN-liitin. Sellaisia on käytetty esim. tietokoneen näppäimistön ja hiiren liittiminä vaikka USB-liitin ja langattomat laitteet ovat vähentäneet Mini-DIN-liittimen käyttöä.


title: Bolnes

text: Bolnes on kylä Ridderkerkin kunnassa Alankomaissa. Se sijaitsee IJsselmonden saarella yhden Reinjoen haaran, Nieuwe Maasin varrella, Rotterdamin kaupungin rajanaapurina. Vuonna 2004 Bolnesissa asui 7 300 henkeä. Talous nojasi aiemmin erityisesti maatalouteen ja myös telakkateollisuudella oli suuri merkitys. Telakat työllistivät runsaasti varsinkin siirtotyöläisiä vielä 1960-luvulla, mutta toiminta supistui 1970-luvulla kunnes viimeinenkin telakka suljettiin vuonna 1986. Maatalous on saanut väistyä laajentuvan ja tiivistyvän kaupunkirakentamisen tieltä. Bolnes on kadottanut suurimman osan työväenluokkaisesta kylämäisestä miljööstään. Itse kylä tarjoaa vähän työpaikkoja. Monet asukkaat pendelöivät Ridderkerkiin, Rotterdamiin tai Dordrechtiin. Julkinen liikenne on linja-autoyhteyden varassa, koko Ridderkerkin kunnassa ei ole ainuttakaan rautatieasemaa. Toisaalta Rotterdamin raitiotieverkosto ulottuu lähes kylän laidalle.


title: A.N.T. – Aikaistetut nuoret taiturit

text: A.N.T. – Aikaistetut nuoret taiturit ("A.N.T. Farm") on yhdysvaltalaisen Disney Channel -kanavan tilannekomediasarja, jota tehtiin kolme tuotantokautta vuosina 2011–2014. Sarjan luoja Dan Signer on "Viiden tähden merielämää" -komediasarjan käsikirjoittaja ja apulaistuottaja.


title: A.N.T. – Aikaistetut nuoret taiturit

text: Sarjan pääosissa ovat China Anne McClain, Sierra McCormick ja Jake Short. He esittävät sanfranciscolaisia koululaisia, jotka osallistuvat high schoolinsa lahjakkaiden lasten opiskeluohjelmaan nimeltä ”Advanced Natural Talents” (lyhenne A.N.T.).


title: Kaukana taivaasta

text: Kaukana taivaasta ("Far from Heaven") on yhdysvaltalainen draamaelokuva vuodelta 2002. Sen ohjasi Todd Haynes, ja sen pääosissa ovat Dennis Quaid, Julianne Moore ja Dennis Haysbert. Se kertoo keskiluokkaisen perheen murenevesta onnesta, ja vaalean naisen ja tumman miehen suhten aiheuttamasta kohusta kaupungissa, jossa roturistiriidat olivat arkipäivää.


title: Kaukana taivaasta

text: "Kaukana taivaasta" oli ehdolla 2003 Oscar-gaalassa neljään palkintoon, muun muassa Julianne Moore oli ehdolla parhaasta naispääosasta. Se ei kuitenkaan voittanut ainuttakaan Oscaria.


title: Kaukana taivaasta

text: Vuonna 2016 "Kaukana taivaasta" äänestettiin BBC:n kyselyssä vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta.


title: Gladys George

text: Gladys George, alk. Gladys Anna Clare Evans (13. syyskuuta 1904 Patten, Maine – 8. joulukuuta 1954 Los Angeles, Kalifornia) oli yhdysvaltalainen elokuva-, televisio- ja teatterinäyttelijä.


title: Gladys George

text: Gladys George aloitti näyttelijänuransa vaudeville-tuotannoissa jo 3-vuotiaana, joista hän jatkoi Broadwaylle teatteriin. 20-luvun alussa George aloitti elokuvauransa mykkäelokuvissa, mutta onnettomuus yksityiselämässä keskeytti alkavan uran. George jatkoi teatterissa parannuttuaan. Vuonna 1934 George jatkoi elokuvauraansa.


title: Gladys George

text: Georgen tunnetuimpia elokuvia ovat "Valiant Is the Word for Carrie" (1936), "Marie Antoinette" (1938), "Kuohuva 20-luku" (1939), "Maltan haukka" (1941), "Parhaat vuodet" (1946) ja "Broadwayn kehtolaulu" (1951). Vuonna 1937 Gladys George sai parhaan naispääosan Oscar-palkintoehdokkuuden roolistaan elokuvassa "Valiant Is the Word for Carrie".


title: Gladys George

text: Melkein 47 vuotta kestäneen uransa aikana George näytteli sekä elokuvissa, televisiossa että teatterissa. George päätti uransa ja vetäytyi eläkkeelle vuonna 1954 sairastuttuaan vakavasti. Hän kuoli vain muutamia kuukausia eläkkeelle jäämisensä jälkeen joulukuussa 1954.


title: Gladys George

text: George syntyi Gladys Anna Clare Evansiksi 13. syyskuuta vuonna 1904 näyttelijävanhempiensa kiertueella mainelaisessa Pattenin pikkukylässä englantilaisille Sir Arthur Evans Clarelle (1865–1939) ja Lady Alice Clarelle. Gladysin vanhemmat olivat tunnettuja näyttelijöitä.


title: Gladys George

text:
George aloitti esiintymisen teatterilavoilla jo kolmivuotiaana ja kierteli ympäri Yhdysvaltoja vanhempiensa kanssa esiintyen vaudeville-tuotannoissa. Perheen vaudeville-ryhmän nimi oli "The Three Clares". Gladys teki Broadway-debyyttinsä näytelmässä "The Betrothal" (1918–1919) ja 15-vuotiaana elokuvadebyyttinsä Janet Muirin roolissa elokuvassa "Red Hot Dollars" (1919). 1920-luvun George näytteli teatterilavoilla, vaikka hän teki kuusi mykkäelokuvaroolia vuosikymmenen alussa. Näitä elokuvia ovat muun muassa "The Woman in the Suitcase" (1920), "Syvyyden kätkössä" (1920) ja "Miehen ja vaimon kesken" (1921); alkava elokuvaura kuitenkin keskeytyi Gladysin saadessa vakavia palovammoja onnettomuudessa. Parannuttuaan hän palasi lavoille.
George sai Broadwaylla erinomaista palautetta pääroolistaan Cecily Carewena vuoden 1934 menestysnäytelmässä "Personal Appearance", jonka ohjasi ja käsikirjoitti Lawrence Riley. Komedianäytelmä sai ensi-iltansa Henry Millerin teatterissa 17. lokakuuta 1934. Näytelmää esitettiin yhteensä 501 näytöstä, jolloin se suljettiin joulukuussa 1935. Näytelmän vuonna 1936 ilmestyneessä elokuvaversiossa "Go West, Young Man" Georgen korvasi Mae West. Vuonna 1934 näytelmän ohella George oli allekirjoittanut sopimuksen Metro-Goldwyn-Mayerin kanssa. Tällöin hän oli tehnyt draamaelokuvan "Straight Is the Way" Franchot Tonen ja May Robsonin kanssa ja tehnyt roolit näytelmiin "The Milky Way" ja "Queer People". Vuonna 1937 George sai ainoaksi jääneen Oscar-ehdokkuuden parhaasta naispääosasta Carrie Snyderina elokuvasta "Valiant Is the Word for Carrie" (1936).


title: Gladys George

text:
Vuonna 1937 George näytteli naispääosaa draamaelokuvassa "Madame X", jossa hän myös lauloi. Spencer Tracyn ja Franchot Tonen George teki rikoselokuvan "He antoivat hänelle aseen". Seuraavassa elokuvassaan "Love Is a Headache" (1937) George näytteli jälleen Tonen kanssa. Vuonna 1938 Gladys George näytteli suuren luokan Hollywood-elokuvassa "Marie Antoinette" madame du Barrya. Georgen vastanäyttelijöinä oli muun muassa Norma Shearer ja John Barrymore. "Marie Antoinette" sai neljä Oscar-ehdokkuutta vuonna 1939.
Vuonna 1939 George näytteli yökerhoemäntä Panama Smithiä Raoul Walshin ohjaamassa rikoselokuvassa "Kuohuva 20-luku", jossa hänen vastanäyttelijöinään oli James Cagney ja Humphrey Bogart. Tunnetuimman elokuvaroolinsa George teki Iva Archerina Bogartin ja Mary Astorin kanssa John Hustonin ohjaamassa film noir -elokuvassa "Maltan haukka" vuonna 1941. Muita hänen tunnettuja roolejaan on film noir -draamassa "Tuli ja tuhka" (1944), jossa hänen vastanäyttelijänään on Gene Kelly, seitsemän Oscar-palkintoa saaneessa sotadraamassa "Parhaat vuodet" (1946), jossa Georgen vastanäyttelijöinä oli muun muassa Myrna Loy ja Fredric March; elokuvan ohjasi William Wyler ja oli vuoden 1946 suurimpia kassamagneetteja.


title: Gladys George

text: Vuodet 1940–1941 George näytteli Broadwaylla näytelmissä "Lady in Waiting" (1940) ja "The Distant City" (1941). George ei pitänyt paljon Hollywoodissa työskentelemisestä, mutta siellä oli parempi palkka kuin Broadwaylla.


title: Gladys George

text: Georgen viimeisimpiä menestysrooleja olivat Lute Mae Sanders draamassa "Hämähäkki" (1949), jossa hänen vastanäyttelijänään oli Joan Crawford, korruptoitunut sairaanhoitaja neiti Hatch William Wylerin film noir -elokuvassa "Lain vartija" (1951), joka sai neljä Oscar-ehdokkuutta ja musikaalikomediassa "Broadwayn kehtolaulu" (1951), jossa hänen roolinaan oli Doris Dayn näyttelemän Melinda Howardin alkoholisoitunut äiti Jessica Howard.


title: Gladys George

text: 1950-luvun alussa George alkoi ottaa vierailurooleja televisiosarjoihin. Hän teki vierailuja televisiosarjoihin "The Bigelow Theatre" vuonna 1951, "Gruen Guild Playhouse" vuonna 1953 ja "Mr. & Mrs. North" vuonna 1953. Georgen viimeiseksi elokuvarooliksi jäi komedia "Sellaista on elämä" (1953) Loretta Youngin kanssa. Gladys Georgen viimeiseksi rooliksi jäi rouva Edna Turner televisiosarjassa "Hopalong Cassidy" jaksossa "Grubstake", jonka jälkeen 49-vuotias George päätti kokonaan melkein 47 vuotta kestäneen näyttelijänuransa.


title: Gladys George

text: Gladys oli elämänsä aikana neljä kertaa naimisissa; kaikki avioliitot päättyivät avioeroon. Ensimmäisen kerran Gladys meni vihille näyttelijä Ben Erway'n (1892–1981) kanssa vuonna 1922. Liitto päättyi eroon kahdeksan vuotta myöhemmin 1930. Toisen liiton hän solmi miljonääri Edward H. Fowlerin kanssa 16. joulukuuta vuonna 1933; liitto päättyi eroon vuonna 1935. Heti eron jälkeen Gladys meni naimisiin kolmannen kerran teatteri-, elokuva- ja televisionäyttelijä Leonard Pennin (1907–1975) kanssa 18. syyskuuta vuonna 1935. Tämä avioliitto kesti yhdeksän vuotta; ero myönnettiin vuonna 1944. Neljännen ja viimeisen kerran 42-vuotias Gladys meni vihille häntä 20 vuotta nuoremman Kenneth Bradleyn kanssa vuonna 1946. Tämäkin liitto päättyi eroon vuonna 1950 neljän aviovuoden jälkeen. Gladys ei saanut lapsia.


title: Gladys George

text: Gladys George kärsi useista sairauksista loppuvuosinaan: ruokatorven syövästä, sydänsairaudesta ja maksakirroosista, jotka pakottivat hänet lopettamaan työskentelyn alkuvuodesta 1954. George lopetti tavaramerkkinään olleen vaaleiden hiustensa värjäyksen ja erakoitui.


title: Gladys George

text: Gladys George kuoli 50-vuotiaana aivoverenvuotoon 8. joulukuuta vuonna 1954 Hollywoodin kaupunginosassa Los Angelesissa, Kaliforniassa. Georgen lääkäri epäili Gladysin tehneen itsemurhan unilääkkeiden (barbituraatti) yliannostuksella. Gladys George haudattiin Pierce Brothers Valhalla Memorial Parkiin Pohjois-Hollywoodiin, Los Angelesiin.


title: Lars Werner

text: Lars Helge Werner (25. heinäkuuta 1935 Tukholma – 11. tammikuuta 2013) oli ruotsalainen poliitikko. Hän oli varsinaiselta ammatiltaan rakennustyöntekijä. Hänet valittiin Vasemmistopuolue Kommunistien johtoon vuonna 1975. Hänen aikanaan (vuonna 1990) puolueen nimi supistettiin pelkäksi Vasemmistopuolueeksi. Hän erosi tehtävistään vuonna 1993, ja hänen seuraajakseen tuli Gudrun Schyman.


title: Lars Werner

text: Werner istui valtiopäivien jäsenenä vuosina 1965–1994.


title: Wanda Jackson

text: Wanda Lavonne Jackson (s. 20. lokakuuta 1937) on yhdysvaltalainen laulaja, lauluntekijä, pianisti ja kitaristi. Hän menestyi 1950-luvun puolivälissä ja 1960-luvulla. Häntä pidetään ensimmäisenä naispuolisena rockabilly laulajana. Hänen tunnetuimpia hittejään ovat muun muassa "Tears Will Be the Chaser for Your Wine", "A Woman Lives for Love" ja "Fancy Satin Pillows". Wanda pääsi Rock and Roll Hall of Fameen vuonna 2009.


title: Boxing Helena – häkkilintu

text: Boxing Helena – häkkilintu on vuonna 1993 ensi-iltansa saanut eroottinen draamaelokuva. Elokuvan pääosia esittävät Sherilyn Fenn, Julian Sands, Bill Paxton, Kurtwood Smith, Art Garfunkel, Betsy Clark, Nicolette Scorsese, Meg Register, Bryan Smith, Marla Levine, Kim Lentz ja Lloyd T. Williams. Elokuva oli Jennifer Chambers Lynchin, David Lynchin tyttären esikoisohjaus. Se ei menestynyt taloudellisesti ja voitti Razzie-palkinnon huonoimmasta ohjauksesta.


title: Boxing Helena – häkkilintu

text: Elokuvassa äititraumasta kärsivä kirurgi (Sands) palvoo naista (Fenn) niin, että haluaa saada tämän kokoelmiinsa vaikka torsona.


title: Boxing Helena – häkkilintu

text: "Video-oppaassa" vuodelta 1994 Bello Romano sanoo katsojan jäävän omituisen vainoharhaisuuden edessä tirkistelijän asemaan ja antaa elokuvalle kaksi tähteä viidestä, mikä vastaa sanallista arviota ”keskinkertainen”.


title: Flowrox

text: Flowrox Oy (vuosina 1993–2011 Larox Flowsys Oy) on suomalainen perheyritys, Flowrox on globaalisti toimiva virtauksensäätö-, pumppaus- ja ympäristöteknisten ratkaisujen sekä älykkäiden sovellusten ja systeemien toimittaja. Flowrox keskittyy kuluttavien ja muiden vaativien väliaineiden sulku-, säätö-, pumppaus- ja erotusongelmien ratkaisemiseen sekä IIoT-ratkaisujen toimittamiseen lukuisille prosessiteollisuuden sovelluksille, erityisesti kaivos- ja mineraaliteollisuuden sekä energia- ja ympäristöteollisuuden kohteissa.


title: Flowrox

text: Flowroxin pääkonttori sijaitsee Lappeenrannassa, ja Suomessa sillä on myös sivutoimipiste Kouvolassa. Flowroxilla on tytäryhtiöt Yhdysvalloissa, Australiassa, Etelä-Afrikassa, Venäjällä Chilessä sekä Kiinassa, sekä myyntiedustajia yli 220 konttoria 81 eri maassa.


title: Flowrox

text: Flowroxilla on yhteensä noin 160 työntekijää. Lappeenrannassa yritys toimii 1930-luvulla rakennetussa entisessä maneesissa Leirin kaupunginosassa.


title: Flowrox

text: Flowrox perustettiin vuonna 1993 suodatinvalmistaja Laroxin tytäryhtiöksi nimellä Larox Flowsys. Vuonna 1999 siitä tuli Laroxin osakkuusyhtiö, ja vuonna 2011 se muutti nimekseen Flowrox Outotecin ostettua Laroxin. Flowroxin, samoin kuin Laroxin ennen kauppaa, omistaa Vartiaisen suku. Nuutti Vartiainen (1925–2017) perusti Laroxin vuonna 1977 Lappeenrannan konepajan tiloihin, ja 1990-luvulta alkaen työtä ovat jatkaneet hänen lapsensa Timo Vartiainen, Katariina Aaltonen ja Karoliina Kupias sekä heidän lapsensa. Timo Vartiainen toimii Flowroxin hallituksen puheenjohtajana.


title: HMS Daring (1804)

text: HMS Daring oli Britannian Kuninkaallisen laivaston 12-tykkinen Archer-luokan tykkipriki.


title: HMS Daring (1804)

text: Alus tilattiin kesäkuussa 1804 Jabez Baileyltä Ipswichistä. Sen köli laskettiin edelleen kesäkuussa, ja se laskettiin vesille saman vuoden lokakuussa. Alus valmistui vuoden loppuun mennessä Chathamissa, mutta se otettiin laivastopalvelukseen jo marraskuussa ensimmäisenä päällikkönään luutnantti Charles Ormsby.


title: HMS Daring (1804)

text: Alus oli vuonna 1806 luutnantti George Hayesin alaisuudessa Englannin kanaalin ja Pohjanmeren alueella. Marraskuussa 1810 se oli luutnantti Thomas Allenin alaisuudessa ja edelleen vuonna 1811 luutnantti Campbellin alaisuudessa.


title: HMS Daring (1804)

text: Alus palasi palvelukseen kesäkuussa 1811, jolloin sen päällikkönä oli luutnantti William Pascoe. Se lähti Länsi-Afrikan rannikolle 10. maaliskuuta 1812. Aluksen miehistö poltti 27. tammikuuta 1813 Lossaarten edustalla aluksensa, jottei se joutuisi Ranskan merivoimien 40 tykkisen "Le Rubis’n" valtaamaksi.


title: Kasvot kuvastimessa

text: Kasvot kuvastimessa on Ralf Rubinin ohjaama elokuva vuodelta 1953.


title: Kasvot kuvastimessa

text: Ossi Skurnikin kuvaustyyli ja amatöörinäyttelijöiden käyttö viittaavat italialaiseen neorealismiin. Elokuvan päähenkilö kokee kovia kohtaloita, ja peilin särkymisen symboliikkaa käytetään useaan otteeseen.


title: Kasvot kuvastimessa

text: Ohjaaja Ralf Rubin toimi aikaisemmin Suomen Filmiteollisuuden mainospäällikkönä. Kuvaaja Ossi Skurnik oli tutustunut elokuvan tekemiseen Roomassa. "Kasvot kuvastimessa" oli Suomen ensimmäinen mykkäkameralla kuvattu ja jälkiäänitetty elokuva. Rubin teki muutamia lyhytelokuvia ja tämän elokuvan lisäksi Osmo Lampisen kanssa toisen pitkän, "Kesäyön lapset".


title: Kasvot kuvastimessa

text: Aikalaisarvioissa elokuvalle annettiin varovaista kiitosta, mutta monien puutteiden sanottiin kuitenkin näyttäytyvän niin käsikirjoituksessa kuin yleisenä avuttomuutenakin. Myöhempien televisioesitysten yhteydessä esitetyissä kritiikeissä ei elokuvaa ole toisaalta pidetty erityisen laadukkaana, vaan sen arvo on nähty ainoastaan harvinaisuudessa. Toisaalta siitä on sanottu, että se on kiinnostava ja kokeellinenkin moraliteetti, jonka symboliikka ja neorealismin vaikutteet kutkuttavat, ja siitä saattaisi olla ainesta kulttielokuvaksi (Arto Pajukallio, "Helsingin Sanomat").


title: Multitronic

text: Multitronic on tietokoneita, komponentteja ja erilaisia oheislaitteita myyvä verkkokauppa.


title: Multitronic

text: Se sijaitsee Vaasassa, Hietalahden kaupunginosassa.


title: Euroopan häpeä

text: Euroopan häpeä: Rasistien voittokulku () on Lisa Bjurwaldin vuonna 2011 julkaistu kirja rasististen ääriliikkeiden noususta Euroopassa.


title: Välimeren lingua franca

text: Välimeren lingua franca eli sabir oli Välimerellä puhuttu pidginkieli. Kieltä puhuttiin 1000-luvulta 1800-luvulle, ja sen puhujat olivat esimerkiksi kauppiaita, merirosvoja ja orjakauppiaita, jotka yhteisen äidinkielen puuttuessa tarvitsivat kielen kanssakäymiseen toistensa kanssa. Kieli muodostui pääasiassa italian ja oksitaanin pohjalta, mutta se sai vaikutteita muistakin läntisen Välimeren alueella puhutuista kielistä kuten kreikasta, espanjasta ja portugalista. Ajan kuluessa myös ranskan kieli alkoi vaikuttaa Välimeren lingua francassa voimakkaasti ja korvasi sen lopulta käytöstä kokonaan.


title: Välimeren lingua franca

text: Välimeren lingua franca tunnettiin Egyptissä nimellä "lisan al ifrang"' ja Pohjois-Afrikassa nimillä "sabir" sekä myöhemmin "petit mauresque". Lännessä nimitys lingua franca tuli yleiseen käyttöön 1600-lukuun mennessä. Kielen nimi "franca" tulee arabien tavasta kutsua kaikkia länsieurooppalaisia "frankeiksi".


title: Välimeren lingua franca

text: Nimitys lingua franca muuttui myöhemmin merkitykseltään tarkoittamaan mitä tahansa sellaista kieltä, jota jollakin laajalla alueella yleisesti osaavat muutkin kuin sen äidinkieliset puhujat ja jota erikieliset yleisesti käyttävät keskinäiseen kommunikointiin yleisesti silloinkin, kun se ei ole kummankaan äidinkieli. Alkuperäinen Välimeren lingua franca ei siis itse asiassa ollut lingua franca termin nykyisessä merkityksessä, koska se ei ollut kenenkään äidinkieli.


title: Välimeren lingua franca

text: Lingua franca sai alkunsa ehkä jo ristiretkien aikaan Palestiinan rannikolla venetsialaisten, genovalaisten ja pisalaisten kauppiasyhteisöissä. Tämän kielen yhteys myöhemmin Välimerellä puhuttuun kieleen ei kuitenkaan ole täysin selvä. Ensimmäiset tunnetut viitteet Välimeren kielestä Pohjois-Afrikasta ovat 1400-luvulta. Siellä kielen kehittymiseen vaikuttivat italialaiset, joita alueella oli paitsi kauppiaina myös etenkin barbareskien ottamina orjina. Kieli levisi edelleen, kun Pohjois-Afrikasta puolestaan myytiin orjia Italian kaupunkeihin. Aikalaiskuvauksissa on säilynyt aikalaisten kuvauksia kielestä ja muistiin kirjoitettua kieltäkin. Karthagon raunioilla vieraillut John Covel kuvaili kieltä 1670-luvulla italian ja espanjan sekoitukseksi, jota sen puhujat käyttävät murtaen. Espanjalainen runoilija Juan del Encina käytti kieltä laulussaan "villancico". Kieltä löytyy myös Molièren näytelmästä "Le bourgeois gentilhomme" eli "Porvari aatelismiehenä". Kielen käytön korvasi lopulta oikeaoppisempi ranska 1800-luvulla. Jotkut lingua francan sanoista säilyivät kuitenkin käytössä Pohjois-Afrikan rannikolla 1900-luvun alkuun.


title: Välimeren lingua franca

text: Lingua francasta on jäänyt jäljelle pääasiassa vain sanastoa, eikä kaikkien sanojen tarkkaa merkitystä tiedetä. Lisäksi sanojen oikeinkirjoitus oli hataraa. Pienet muutokset kirjoituksessa saattoivat vaihtaa sanan merkitystä kokonaan. Esimerkiksi sana "massar" tarkoitti tappaa, mutta sana "masseria" tarkoitti maatilaa. Tunnetusta sanastosta noin 65 % – 70 % tulee italiasta ja 10 % espanjasta. Kieli vaihteli jonkin verran alueittain ja se saatettiin jakaa Levantin, Egyptin ja yhteen tai kahteen Pohjois-Afrikan alueelliseen muotoon. Lingua franca käsitti yhteensä noin 2 000 sanaa, kun tavallisesti pidginkielissä on käytössä noin 700–1 500 sanaa.


title: Michal Kadlec

text: Michal Kadlec (s. 13. joulukuuta 1984 Vyškov, Tšekkoslovakia) on tšekkiläinen jalkapallopuolustaja, joka on pelannut muun muassa Bundesliiga-joukkue Bayer Leverkusenissa. Tšekin maajoukkueessa hän on pelannut 67 maaottelua ja tehnyt niissä kymmenen maalia vuosina 2007–2016.


title: Olin nahjuksen vaimo

text: Olin nahjuksen vaimo on Aarne Tarkaksen ohjaama elokuva vuodelta 1961.


title: Olin nahjuksen vaimo

text: Erään kriitikon mukaan elokuva kuuluu Tarkaksen tusinaelokuviin ja on häikäilemättömän sovinistinen. Yleisö kuitenkin piti elokuvasta, jossa tossun alla elävän rikkaan suvun pojan eroamassa oleva vaimo kirjoittaa kirjan avioliitosta ja saattaa sillä miehensä yleisen naurun kohteeksi. Toinen kriitikko katsoo, että elokuva on satiiri ja hämmentää aikansa rooliajattelua. Vaimon kirjan avulla hissukka löytää itsessään piilevän miehen. Aikalaiskritiikeissä elokuva sai jokseenkin myönteisen vastaanoton, muun muassa Martti Savo toteaa, että "sen koomillisuus tehoaa".


title: Argentiinan maakunnat

text: Argentiinan maakunnat () ovat Argentiinan korkeimpia hallinnollisia alueita. Ne jakautuvat edelleen departementteihin ("departamentos"), lukuun ottamatta Buenos Airesin maakuntaa, joka jakautuu paikallishallintoalueisiin ("partidos"). Maakuntien ulkopuolelle jää maan pääkaupunki Buenos Aires, joka muodostaa oman itsehallinnollisen liittopiirinsä. Maakuntia on yhteensä 23.


title: Argentiinan maakunnat

text: * ei sisällä Argentiinan vaatimaa osaa Etelämantereesta eikä Falklandinsaaria


title: Virpi Niemelä

text: Virpi Niemelä (26. joulukuuta 1936 Helsinki – 18. joulukuuta 2006) oli suomalaissyntyinen, Argentiinassa uransa luonut tähtitieteilijä. Hän oli La Platan yliopiston tähtitieteen professori ja sai eläkkeelle jäätyään vuonna 2005 myös Argentiinassa arvostetun emeritusprofessorin arvon.


title: Virpi Niemelä

text: Niemelä kutsuttiin vuonna 2006 brittiläisen Royal Astronomical Societyn (RAS) kunniajäseneksi, ja samana vuonna asteroidi 5289 Niemela (1990 KG) nimettiin hänen mukaansa.


title: Dubain metro

text:
Dubain metro () on metrojärjestelmä Dubaissa Yhdistyneissä arabiemiirikunnissa. Dubain metro on ensimmäinen metro Arabian niemimaalla.
Dubain emiraatti koki 2000-luvun ensimmäisellä vuosikymmenellä voimakkaan talouskasvun aikakauden. Kaupungin väkiluku moninkertaistui ja sitä myötä liikenne myös. Tästä seurasi ruuhkia ja matka-aikojen pitenemistä siitä huolimatta, että kaupungin tie- ja katuverkkoa kehitettiin samanaikaisesti runsailla varoilla.
Metron suunnittelu alkoi vuonna 2002 Dubain hallitsijan myötävaikutuksella ja urakoiden toteutus alkoi vuonna 2005.